Harga minyak masak botol kekal bagi 8 Februari hingga 7 Mac
Oleh MOHD. HUSNI MOHD. NOOR

2 Februari 2023, 6:08 pm
PUTRAJAYA – Harga minyak masak tulen kemasan botol kekal bagi tempoh mulai 8 Februari 2023 hingga 7 Mac ini.
Kementerian Perdagangan Dalam Negeri dan Kos Sara Hidup (KPDN) berkata, harga runcit maksimum yang ditetapkan adalah RM6.90 bagi botol 1 kilogram (kg), RM13.30 (2 kg), RM19.60 (3 kg) dan RM30.90 (5 kg).
Menurutnya, harga itu dikekalkan walaupun secara umumnya terdapat sedikit kenaikan harga minyak sawit mentah bagi Januari berbanding bulan sebelumnya.
“Bagaimanapun, berdasarkan rundingan diadakan sebelum ini, kerajaan dan industri bersetuju untuk mengekalkan harga minyak masak tulen kemasan botol bagi tempoh mulai 8 Februari 2023 hingga 7 Mac ini.
“Harga itu dikekalkan selaras komitmen Perdana Menteri, Datuk Seri Anwar Ibrahim yang mahu membantu rakyat meringankan beban kos sara hidup dan menangani isu kenaikan harga bagi mengelakkan kesan kepada pengguna,” katanya menerusi kenyataan akhbar hari ini.
Katanya, antara komitmen itu termasuk menetapkan Harga Runcit Maksimum minyak masak sawit tulen kemasan botol di bawah Perintah Kawalan Harga dan Antipencatutan (Penentuan Harga Maksimum Bagi Minyak Masak) 2023.

Jelasnya lagi, mana-mana pihak yang menjual melebihi harga maksimum boleh diambil tindakan di bawah Akta Kawalan Harga dan Antipencatutan 2011 dan boleh dikenakan penalti.
“Bagi kesalahan individu, mereka boleh didenda oleh mahkamah sehingga RM100,000 atau dipenjarakan tidak melebihi tiga tahun atau kedua-duanya, manakala syarikat pula boleh didenda sehingga RM500,000.
“Kami turut meminta orang awam menjadi mata dan telinga kepada kerajaan untuk menyalurkan maklumat berkaitan pelanggaran undang-undang di bawah bidang kuasa KPDN termasuk harga runcit minyak masak sawit tulen,” jelasnya. – KOSMO! ONLINE


100 bangsa Flores, Indonesia duduki penempatan haram di Nilai
Oleh NOR SHAFAWATI YUP

2 Februari 2023, 6:30 pm
SEREMBAN – Sebuah penempatan haram pendatang asing tanpa izin (PATI) di Nilai Spring, Nilai di sini yang diserbu Jabatan Imigresen semalam dipercayai dihuni warga Indonesia bangsa Flores iaitu sebuah pulau di provinsi Nusa Tenggara Timur, Indonesia.
Pengarah Jabatan Imigresen (JIM) Negeri Sembilan, Kennith Tan Ai Kiang berkata, penempatan haram itu dikelilingi hutan tebal dan berpaya berkeluasan 29,000 meter persegi iaitu bersamaan dua padang bola sepak.
“Berdasarkan risikan, orang yang menghuni penempatan haram itu adalah bangsa Flores dari Indonesia, namun belum dapat dipastikan sudah berapa lama kawasan itu diduduki.
“Terdapat 30 struktur rumah kayu yang dibina dalam penempatan haram itu merangkumi tempat kediaman dan stor kecil yang menempatkan alat generator,” katanya ketika dihubungi Kosmo! di sini hari ini.
Jelas Kennith, selain kemudahan sekolah kawasan itu turut dilengkapi dengan kedai runcit dan kawasan itu dipercayai dikawal penjaga selain terdapat anjing berkeliaran.
Menurut Kennith, ketika operasi dijalankan anggota penguat kuasa perlu berjalan kaki dengan berpecah kepada dua pasukan iaitu yang masuk melalui bahagian depan dan belakang penempatan supaya pergerakan tidak dapat dikesan.

“Selain itu, berdasarkan keluasan kawasan penempatan haram itu, kemungkinan ia diduduki antara 80 hingga 100 penduduk,” katanya.
Tinjauan mendapati, kawasan pintu masuk penempatan haram itu merupakan tapak pembinaan dan perlu melalui jalan tanah merah untuk masuk ke dalam selain dikelilingi pokok kelapa sawit dan berhutan.
Semalam Kosmo! melaporkan, sebuah penempatan haram PATI yang terletak sejauh 1.2 kilometer di dalam hutan dan mempunyai kemudahan sekolah mengikut sukatan pendidikan negara jiran diserbu dalam operasi penguatkuasaan bersepadu di Nilai Spring, Nilai di sini awal pagi semalam. – KOSMO! ONLINE


Gunung Baling terbakar akibat pembakaran terbuka
Oleh NORLIA RAMLI

2 Februari 2023, 5:49 pm
BALING – Kebakaran di Gunung Baling pada petang semalam dipercayai berpunca daripada aktiviti pembakaran terbuka yang dilakukan penduduk kampung.
Ketua Balai Bomba dan Penyelamat Baling, Penolong Penguasa Bomba Mohd. Jamil Mat Daud berkata, kebakaran dipercayai bermula dari kaki gunung dan merebak sehingga ke puncak.
Beliau pada masa sama menasihatkan penduduk agar tidak melakukan pembakaran terbuka dan jika melakukannya, ia harus dikawal sepenuhnya agar api tidak merebak ke kawasan lain.
Dalam pada itu, beliau berkata, pemantauan pagi tadi mendapati terdapat dua lokasi yang terbakar, namun asap dari kawasan tersebut didapati hilang pada pukul 11 pagi tadi.
“Pada hari ini, pasukan Unit Udara Jabatan Bomba dan Penyelamat Malaysia (JBPM) melakukan pemadaman api menggunakan teknik ‘water bombing’ pada pukul 2.45 petang,” katanya di sini hari ini.
Kata beliau, kaedah pemadaman dari udara itu dilakukan bagi memadam keseluruhan api atau sisa bara api yang masih ada.

“Kerja-kerja ‘overhaul’ akan dilakukan di sebelah atas gunung selepas water bombing kawasan kebakaran seluas 100 x 100 meter selesai.
Kosmo! semalam melaporkan kebakaran yang berlaku di Gunung Baling, di sini pada petang semalam dilaporkan semakin marak dan merebak sehingga menghampiri kawasan puncak gunung tersebut. – KOSMO! ONLINE


Pakej Perpaduan Jalur Lebar Tetap RM69 sebulan
Oleh MOHD RIDZAUDDIN ROSLAN

2 Februari 2023, 6:37 pm
PUTRAJAYA – Rakyat Malaysia khususnya golongan B40 kini mampu menarik nafas lega dalam konteks menggunakan perkhidmatan internet apabila kerajaan mengumumkan Pakej Perpaduan Jalur Lebar Tetap (Fixed Internet Broadband) dengan harga RM69 sebulan.
Menteri Komunikasi dan Digital, Fahmi Fadzil berkata, pakej ‘internet broadband’ itu diperkenalkan sebagai komitmen kerajaan menurunkan kos sara hidup dihadapi rakyat ketika ini.
“Pakej Perpaduan Jalur Lebar Tetap (Fixed Internet Broadband) itu disasarkan bagi membantu golongan B40, veteran, orang kelainan upaya (OKU) serta warga emas dengan harga lebih rendah.
“Pakej itu menawarkan perkhidmatan dengan kelajuan sehingga 30 Mbps bersama data tapa had (unlimited data) dengan harga hanya RM69.00 sebulan.
“Ia mula ditawarkan pada bulan Mac 2023 dengan kontrak langganan selama 24 bulan,” katanya dalam satu kenyataan di sini tadi.
Katanya, harga pakej ditawarkan itu ialah 22 peratus lebih murah berbanding harga pakej semasa dengan spesifikasi yang sama laitu sekitar RM89.00.

“Ini bermakna rakyat dapat menikmati penjimatan sebanyak RM480 sepanjang tempoh kontrak.
“Pakej ini adalah dengan kerjasama daripada syarikat penyedia perkhidmatan jalur lebar tetap iaitu Telekom Malaysia (TM), CelcomDigi, Maxis, U Mobile, YTL, TIME Berhad dan Astro,” jelasnya.
Katanya, inisiatif itu bukan sahaja seiring dengan hasrat untuk meringankan beban rakyat, malahan merupakan indikator bahawa kerajaan dan penyedia perkhidmatan mengambil perhatian terhadap keperluan dan kebajikan rakyat. – KOSMO! ONLINE


Tiada lagi penyu mendarat di Perak?
Oleh SHAMSUL KAMAL AMARUDIN

2 Februari 2023, 5:45 pm
LUMUT – Perak dijangka kehilangan satu-satunya kawasan pendaratan penyu di Pantai Pasir Panjang, Segari, tidak lama lagi jika tindakan menceroboh kawasan itu terus dibiarkan berleluasa.
Terbaharu, tinjauan mendapati salah satu kawasan pantai di situ sudah diceroboh dan dilakukan kerja-kerja pengorekan pasir selain terdapat cerucuk kayu yang ditanam di situ.
Penyelidik Lapangan Sahabat Alam Malaysia (SAM), Meor Razak Meor Abdul Rahman berkata, beliau diberitahu bahawa kerja-kerja pengorekan pasir itu bertujuan bagi membina jeti atau pontoon untuk membawa keluar pasir milik sebuah syarikat berhampiran.
“Jika jeti itu dibina, maka saya percaya penyu tidak akan mendarat lagi di Pantai Pasir Panjang yang juga satu-satunya lokasi pendaratan penyu untuk bertelur di negeri ini, kerana haiwan itu tidak akan mendarat di pantai yang dilakukan pembangunan atau ramai manusia.
“Jika tiada usaha segera dilakukan bagi menghalang pembinaan itu dan tiada juga usaha untuk menjaga pantai itu daripada diceroboh, maka pendaratan penyu di Perak hanya akan tinggal kenangan sahaja (untuk diceritakan kepada generasi akan datang),” katanya ketika membawa pemberita meninjau kawasan tersebut hari ini.
Sehubungan itu, Meor Razak meminta pihak berkuasa segera bertindak menghalang pembinaan jeti tersebut serta mengambil tindakan undang-undang terhadap pihak terlibat kerana menceroboh kawasan yang dianggap sensitif alam sekitar itu.

Beliau mengulangi desakan kepada kerajaan negeri agar mewartakan pantai sepanjang lima kilometer itu sebagai kawasan perlindungan khusus untuk pendaratan penyu dan penyu bertelur, sekali gus dapat dilakukan penguatkuasaan tegas terhadap mana-mana pihak yang menceroboh kawasan pantai tersebut. – KOSMO! ONLINE


Rashidi Ishak nikahi pengarah Kampung People?
Oleh MOHD. HAIKAL ISA

2 Februari 2023, 5:11 pm
PETALING JAYA – Pelakon Rashidi Ishak dikhabarkan sudah menamatkan zaman duda dengan pengarah, Wan Hasliza Wan Zainuddin.
Perkara tersebut didedahkan jurumekap, Mas Hashim menerusi satu hantaran Facebook sebentar tadi.
“Tahniah Rashidi Ishak dan Wan Hasliza Wan Zainuddin. Semoga berkekalan hingga ke hujung nyawa,” tulisnya menerusi platform media sosial tersebut.
Turut disertakan sekeping gambar Rashidi 50, sedondon dengan persalinan serba putih dengan Wan Hasliza yang cukup dikenali menerusi drama Kampung People itu.
Setakat ini, baik Rashidi mahupun Wan Hasliza yang juga penulis idea asal siri berkenaan masing-masing belum memberi pengesahan tentang perkara terbabit.
Usaha Kosmo! untuk mendapatkan kesahihan sama ada benar mereka sudah berkahwin masih belum berhasil apabila Rashidi dan Wan Hasliza tidak menjawab panggilan telefon mahupun membalas pesanan mesej.

Terdahulu, Rashidi mendirikan rumah tangga dengan pelakon Vanidah Imran pada 1 Oktober 2000 dan dikurniakan dua anak, Mikhail Imran, 22, dan Maryam Rashika, 19.
Bagaimanapun, selepas 23 berkahwin, Rashidi dan Vanidah memilih untuk membawa haluan masing-masing apabila bercerai pada 9 Ogos 2018. – KOSMO! ONLINE


TH tawar hadiah wang tunai, pakej umrah bernilai RM500,000
Oleh MUHAMMAD NAJIEB AHMAD FUAD

2 Februari 2023, 5:07 pm
PETALING JAYA – Lembaga Tabung Haji (TH) menawarkan hadiah wang tunai dan 25 pakej umrah bernilai RM500,000 menerusi Kempen Cabutan ‘Setia dan Menang’ dan ‘Simpan, Daftar serta Menang Kelab TaHa’ yang bermula pada 1 Februari 2023 hingga 31 Januari 2024.
Pengarah Urusan Kumpulan dan Ketua Pegawai Eksekutif TH, Datuk Seri Amrin Awaluddin berkata, aktiviti seumpama ini diadakan bagi memupuk dan membudayakan tabiat menabung serta membuat perancangan kewangan bagi tujuan menunaikan ibadat haji.
Katanya, ia adalah sebagai salah satu cara TH menghargai kesetiaan pendepositnya yang telah lama menyimpan di TH.
“Pendeposit TH yang berumur 18 tahun dan ke atas berpeluang menyertai cabutan Setia dan Menang apabila mempunyai baki akaun sekurang-kurangnya RM10,000 dan mengekalkan simpanan mereka sepanjang tempoh kempen serta membuat pendaftaran haji bagi yang belum mendaftar haji.
“Simpan, Daftar dan Menang Kelab TaHa pula terbuka kepada semua pendeposit muda berumur di bawah 18 tahun. Pendeposit hanya perlu mendeposit sekurang-kurangnya RM5,000 dan mengekalkan simpanan bersih minimum RM5,000 dalam akaun TH serta membuat pendaftaran haji bagi yang masih belum mendaftar haji” katanya.
Tambahnya, menerusi cabutan Setia dan Menang, hadiah berupa wang tunai dan pakej umrah bernilai RM400,000 ditawarkan dan wang tunai bernilai RM100,000 pula kepada pendeposit TH yang menyertai cabutan Simpan Daftar dan Menang Kelab TaHa.

“Kedua-dua kempen ini merupakan inisiatif TH sebagai galakan kepada umat Islam di Malaysia membuka akaun, menabung dan menambah simpanan untuk keperluan urusan haji dan kegunaan di masa hadapan”, ujarnya.
Jelasnya, pada 20 Januari lalu, seramai 154 pendeposit bertuah telah memenangi hadiah bagi cabutan akhir kempen Simpan, Daftar dan Menang dan kempen Simpan, Daftar dan Menang Kelab TaHa bagi tahun 2022.
Amrin berkata, senarai penuh penerima cabutan bertuah kempen Simpan, Daftar dan Menang serta kempen Simpan, Daftar dan Menang Kelab TaHa boleh rujuk di laman sesawang dan Facebook TH.
“Untuk pertanyaan lanjut, sila hubungi Pusat Panggilan Tabung Haji (THCC) di talian 03-6207 1919,” katanya. – KOSMO! ONLINE


Lelaki biar kucing peliharaan mati kebuluran dipenjara
Oleh KOSMO!

2 Februari 2023, 5:30 pm
SINGAPURA – Seorang lelaki di Singapura dijatuhi hukuman penjara 20 hari selepas gagal membayar denda SGD$10,000 (RM13,042) kerana membiarkan kucing peliharaannya kebuluran sehingga mati, lapor laman berita Thaiger semalam.
Menurut rekod mahkamah, lelaki berkenaan mengambil kucing tersebut pada Februari 2019 dan menjadi penjaga utamanya.
Bagaimanapun pada Oktober 2020, dia bersama keluarga berpindah dari rumah flat mereka di Sembawang, tempat kucing itu dipelihara.
Rumah baharu lelaki itu terletak kira-kira setengah jam perjalanan dari flat tersebut di Boon Lay. Dia hanya sekali-sekala kembali ke flat untuk memberi kucing itu makan.
Walaupun dimaklumkan oleh jiran mengenai bau busuk dari flat itu, lelaki tersebut tidak kembali untuk memeriksa kucingnya yang kelaparan.
Dalam perbicaraan mahkamah, dia mengaku kali terakhir memberi kucingnya makan adalah pada Disember 2020.

Lembaga Taman Negara menemui bangkai haiwan itu pada 2 Februari 2021. Bedah siasat mendapati ia mati akibat penghadaman sendiri, keadaan di mana sel yang mati mencerna sendiri akibat kelaparan, demikian menurut saluran Channel News Asia.
Lelaki itu mengaku bersalah mengakibatkan kematian kucing bernama Grey itu dengan gagal membekalkan makanan dan air mencukupi antara 25 Disember 2020 hingga  2 Februari 2021.
Lelaki itu meminta tempoh penangguhan untuk membayar denda tetapi gagal. Hakim kemudian menjatuhkan hukuman penjara 20 hari akibat mengingkari denda. – Agensi


Pemimpin dunia diseru mengecam pembunuhan oleh Israel
Oleh EDDY AQMAL MOHAMED HAMIDI

2 Februari 2023, 5:21 pm
PUTRAJAYA – Malaysia menyeru pemimpin-pemimpin dunia dan orang perseorangan yang berfikiran waras agar mengecam pembunuhan secara terang-terangan rakyat Palestin oleh pasukan keselamatan Israel.
Perdana Menteri, Datuk Seri Anwar Ibrahim berkata, Malaysia juga mengutuk sekeras-kerasnya pembunuhan dan kempen penindasan tanpa henti yang dilakukan oleh rejim Israel ke atas tahanan warga Palestin.
“Malaysia mengutuk sekeras-kerasnya kempen penindasan tanpa henti dan rakus terhadap tahanan warga Palestin di beberapa buah penjara Israel termasuklah hukuman kolektif serta balas dendam terutamanya terhadap tahanan dari Jenin, wilayah Tebing Barat.
“Komuniti antarabangsa juga diseru agar menggesa rejim Israel bertanggungjawab di atas jenayah tersebut dan mendesak agar rejim berkenaan menghentikan tindakan kejam yang biadap itu,” katanya dalam kenyataan hari ini.
Anwar berkata, Malaysia menyatakan simpati, takziah serta memanjatkan doa buat ahli keluarga semua mangsa warga Palestin yang terbunuh dan cedera susulan pencerobohan berterusan oleh pasukan keselamatan Israel ke atas kem pelarian Jenin baru-baru ini.
“Malaysia akan terus berdiri teguh bersama rakyat Palestin dan menegaskan sokongan tidak berbelah bahagi kepada mereka dan perjuangan mereka untuk mencapai kebebasan daripada pendudukan haram Israel.

“Sekali gus merealisasikan aspirasi mereka untuk menjadi negara Palestin yang merdeka dan berdaulat berdasarkan sempadan pra-1967 dengan Baitulmuqaddis sebagai ibu negara,” ujar beliau.
Terdahulu, kem pelarian Jenin di Wilayah Tebing Barat dihujani peluru pada 26 Januari lalu berikutan serbuan pasukan keselamatan Israel yang mengorbankan sekurang-kurangnya sembilan penduduk Palestin. – KOSMO! ONLINE


Pemandu kren tanggung rugi RM20,000, tiga motosikal musnah terbakar
Oleh SITI NUR MAS ERAH AMRAN

2 Februari 2023, 5:16 pm
SEBERANG PERAI – “Saya terjaga daripada tidur apabila mendengar bunyi hon kenderaan bertalu-talu disusuli dengan jeritan di bawah rumah yang memaklumkan parkir motosikal terbakar”.
Demikian menurut Mohd. Azmie Azman,36, salah seorang pemilik tiga daripada 15 motosikal yang musnah dalam kebakaran di Flat B4, Seberang Jaya, di sini pagi tadi.
Mohd. Azmie yang bekerja sebagai pemandu kren berkata, dia bersama-sama jiran lain bergegas turun ke kawasan parkir namun ketiga-tiga motosikal miliknya gagal diselamatkan kerana api marak dengan pantas.
“Ketiga-tiga motosikal jenis Yamaha Ego, Yamaha Y15 dan Yamaha Lagenda digunakan oleh saya, isteri dan adik untuk ke tempat kerja dan menghantar anak ke sekolah.
“Saya pun runsing memikirkan sama ada boleh membuat tuntutan insuran memandangkan kerugian yang ditanggung mencecah RM20,000 dan inilah pertama, namun kita serahkan kepada pihak berkuasa untuk jalankan siasatan,” katanya ketika ditemui di sini hari ini.
Selain itu, Abdul Jamil Mat Isa,62, pula berkata, motosikal miliknya juga gagal diselamatkan dalam kebakaran terbabit.

“Kebanyakan motosikal yang musnah diletakkan bersebelahan stor dan kita pun tidak tahu punca kebakaran.
“Sebelum ini, kalau setakat kes kecil-kecilan seperti curi alat ganti motosikal tu sudah biasa berlaku tapi kejadian hari ini memang mengejutkan,” katanya. – KOSMO! ONLINE


Hujan lebat di 10 negeri petang ini
Oleh KOSMO!

2 Februari 2023, 5:39 pm
PETALING JAYA – Jabatan Meteorologi (MetMalaysia) mengeluarkan amaran ribut petir di 10 negeri sehingga pukul 9 malam ini.
MetMalaysia menerusi Facebook berkata, Perak, Negeri Sembilan dan Pahang adalah antara negeri yang diramal berdepan cuaca buruk itu.
“Di Perak melibatkan Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim, sementara Negeri Sembilan di Seremban, Port Dickson dan Rembau manakala di Pahang, hanya melibatkan Rompin.
“Turut terlibat, Johor di daerah Tangkak, Segamat, Muar, Batu Pahat, Kluang, Pontian, Kulai dan Johor Bahru,” katanya.
Di Melaka, Selangor, Wilayah Persekutuan Kuala Lumpur dan Putrajaya pula, hujan lebat dijangka melanda keseluruhan kawasan.
“Sarawak pula merangkumi Sibu (Selangau), Mukah (Mukah) dan Bintulu manakala di Sabah, hanya di Sandakan (Kinabatangan),” tambahnya. – KOSMO! ONLINE


PM perkenal rasional logo Malaysia Madani
Oleh MOHD RASDAN AHMAD

2 Februari 2023, 5:14 pm
PETALING JAYA – Perdana Menteri, Datuk Seri Anwar Ibrahim menerusi sosial media beliau hari ini telah memperkenalkan rasional logo Malaysia Madani.
Malaysia Madani merupakan panduan dan ikhtiar secara bersepadu dan holistik sebagai dasar pentadbiran yang lebih manusiawi.
Tema itu juga bertunjangkan sikap saling menghormati, meraikan kepelbagaian dan menjadi medan dialog peradaban.
Kerangka Malaysia Madani menjadi pemacu kewujudan masyarakat maju dan bertamadun berdasarkan ilmu pengetahuan, tradisi, khazanah dan kearifan tempatan.
Logo Malaysia Madani yang mempunyai empat warna teras iaitu biru, kuning, merah serta putih itu juga turut mempunyai rasional tersendiri.
Warna biru; kesatuan nasional, keterangkuman dan persaudaraan manakala kuning adalah rasioanl mengenai nilai tradisi, kebudayaan dan kearifan tempatan.

Sementara itu, bagi warna merah; keberanian, jati diri dan keazaman manakala putih; keluhuran budi, kesucian hati dan hasrat murni.
Rasional logo Malaysia Madani yang diperkenalkan Perdana Menteri hari ini.
Logo tersebut juga dilengkami dengan jalur yang melambangkan lima jari dengan jalur merah putih merupakan simbolisme kepada Rukun Negara dan asas ideologi Malaysia.
Bulatan berwarna biru pula menandakan kebulatan, muafakat dan perpaduan dalam kalangan rakyat.
Sementara bulan sabit merupakan simbol agama Islam sebagai agama persekutuan dan bintang berbucu 14 menandakan perpaduan dalam kalangan 13 buah negeri dan Wilayah Persekutuan.
Perdana Menteri berkata, beliau mengusulkan Malaysia Madani sebagai jalan ke depan untuk Malaysia serta masyarakatnya yang rencam kaum dan budaya.
“Kita pastinya berusaha agar nilai-nilai ini digerak serta dilaksana sebaiknya,” jelas beliau. – KOSMO! ONLINE


Jalan Muadzam Shah ibarat jerangkap samar
Oleh ABDUL RASHID ABDUL RAHMAN

2 Februari 2023, 5:36 pm
ROMPIN – Bagaikan jerangkap samar menanti mangsa. Itulah masalah jalan berlubang di Jalan Muadzam Shah-Segamat baru-baru ini.
Setiap hari pasti ada kenderaan yang tayar pancit akibat tidak sedar ‘masuk jerangkap samar’.
Berdasarkan tinjauan Kosmo! di laluan utama Rompin-Pekan-Kuantan mendapati keadaan jalan berlubang begitu banyak khususnya apabila memasuki daerah Rompin sehinggalah ke Tanjung
Gemok yang bersempadan dengan Johor.
Kewujudan banyak lubang menyebabkan kenderaan sukar untuk mengelak apatah lagi ketika hujan dan juga berselisih dengan kenderaan lain.
Ia sekali gus membahayakan keselamatan pengguna jalan raya yang bukan sahaja mengalami kerosakan kereta malah berisiko kemalangan.

Boleh dikatakan lubang-lubang ini ada di sepanjang jalan dan tidak diselenggara.
Paling teruk adalah di persimpangan lampu isyarat bandar Rompin yang menyebabkan pengguna jalan raya tidak dapat mengelak.
Seorang pengguna jalan raya dikenali sebagai Liza berkata, kejadian jalan berlubang yang begitu banyak menyebabkan dia dan keluarganya berasa terseksa dan terbeban kerana terpaksa mengeluarkan perbelanjaan untuk menukar tayar kereta.
“Memang seksa sangat rasanya Jalan Rompin ini, mana saya hendak tuntut duit baiki tayar hendak buat aduan di mana untuk minta ganti rugi,” jelasnya.
Menurutnya dia berharap isu jalan berlubang ini tidak dipandang sepi oleh kerajaan kerana ia melibatkan kehidupan rakyat yang semakin terbeban.
Dalam pada itu seorang pemandu trak tunda, Amir Mohammad berkata, masalah jalan berlubang sememangnya banyak berlaku di daerah ini yang menyebabkan kerosakan kereta.
“Setiap hari atau dua hari sekali memang ada mangsa tayar pecah,” jelasnya.


Persefahaman PRN serentak dijangka capai hujung bulan ini
Oleh ZAKKINA WATI AHMAD TARMIZI

2 Februari 2023, 5:34 pm
SEREMBAN – Persefahaman berhubung pelaksanaan Pilihan Raya Negeri (PRN) secara serentak di enam buah negeri dijangka boleh dapat dicapai pada hujung bulan ini.
Ia selepas Menteri Besar dan Ketua Menteri enam buah negeri yang belum membubarkan Dewan Undangan Negeri (DUN) mereka akan menghadiri Mesyuarat Menteri Besar dan Ketua Menteri yang akan diadakan pada waktu itu.
Menteri Besar Negeri Sembilan, Datuk Seri Aminuddin Harun berkata, sehubungan itu, dijangka pemimpin keenam-enam negeri terlibat akan mengambil peluang pada mesyuarat tersebut untuk mengadakan pertemuan tidak rasmi di antara mereka bagi membincangkan perkara berkaitan.
“Masih belum berjumpa lagi, kami akan ada Mesyuarat Menteri-Menteri Besar dan Ketua Menteri pada hujung bulan ini, ia akan dibincangkan secara tidak rasmi di situ, insya-Allah, jika mereka mahu segera, (pertemuan) akan diadakan lebih awal, tidak apa-apa, bila-bila masa sahaja,” katanya.
Beliau berkata demikian kepada pemberita selepas menghadiri Majlis Rumah Terbuka Tahun Baharu Cina Bersama Sunrise MCL Land di Forest Height, Senawang di sini hari ini.
Sebelum ini, Menteri Besar Kedah, Datuk Seri Muhammad Sanusi Md. Nor berkata, kepemimpinan di enam negeri ‘mencapai persefahaman’ untuk membubarkan DUN masing-masing seawal-awalnya pada bulan Mei ini bagi memberikan laluan kepada PRN.

Aminuddin berkata, pihaknya memberikan cadangan supaya pembubaran DUN bagi negeri lain dapat dilakukan pada 1 Jun depan kerana tarikh itu penggal DUN Negeri Sembilan berakhir pada tarikh berkenaan.
“Jika selepas 18 Jun, tiada masalah, bulan Jun adalah okay, bulan Mei, bulan terakhir (penggal) DUN Negeri Sembilan, mungkin bubar awal seminggu dua. Akhirnya terpulang kepada Suruhanjaya Pilihan Raya untuk menetapkan tarikh PRN,” ujarnya.


KPDN sita beg, dompet tiruan bernilai lebih RM250,000
Oleh TUAN NURHIDAYAH TUAN AB.GHANI

2 Februari 2023, 5:31 pm
KUALA LUMPUR – Kementerian Perdagangan Dalam Negeri dan Kos Sara Hidup Kuala Lumpur (KPDN KL) menyita beg serta dompet tiruan bernilai lebih RM250,000 dalam dua serbuan melibatkan premis pemborong di Jalan Haji Taib, Chow Kit dan sebuah stor penyimpanan di Pandan Perdana pada Isnin lalu.
Pengarahnya, Ariffin Samsudin berkata, sebanyak 11,381 unit barangan tiruan terdiri daripada beg, dompet dan beg tangan berjenama berjaya disita.
“Jumlah sitaan dianggarkan bernilai RM250,000 dan dipakaikan cap secara salah di bawah Akta Cap Dagangan 2019.
“Premis pemborong yang beroperasi di Chow Kit didapati menjual barangan tiruan tersebut secara dalam talian kepada pelanggan di seluruh Malaysia,” jelasnya pada sidang media di Stor Eksibit KPDN KL hari ini.
Dalam pada itu, beliau berkata, stor penyimpanan di Pandan Perdana, di sini, memiliki ribuan beg berjenama menjadi pembekal utama kepada pemborong serta peruncit di sekitar Kuala Lumpur.
“Mereka turut menghantar bekalan kepada peniaga di seluruh Malaysia termasuk Sabah dan Sarawak.

“Hasil serbuan mendapati, kedua-dua premis dimiliki oleh individu sama dan perniagaan berkenaan beroperasi lebih daripada lima tahun.
“Seramai tiga individu lelaki tempatan terlibat dalam modus operandi berkenaan. Seorang pemilik dan dua pekerja yang berusia 30 hingga 40 tahun,” jelasnya.
Menurutnya, bekalan berkenaan diperolehi dari negara China manakala tujuan penjualan adalah kepada orang ramai yang bakal menyambut Hari Raya Aidilfitri nanti.
“Kos barangan adalah bernilai RM10 hingga RM80 seunit. Peniaga akan menjual dengan harga RM60 sehingga RM200 seunit beg atau dompet bergantung kepada kualiti barangan.
“Kes disiasat di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001),” ujarnya.
Sehubungan itu, KPDN menyeru orang ramai supaya tidak terlibat dalam urus niaga melibatkan barang tiruan berjenama sekali gus bersubahat membeli barangan berkenaan. – KOSMO! ONLINE


‘Sedekah PRU’: Pemimpin Pas Terengganu sedia beri kerjasama
Oleh KAMALIZA KAMARUDDIN

2 Februari 2023, 4:58 pm
KUALA TERENGGANU – Pemimpin Pas Terengganu masih belum dipanggil Suruhanjaya Pencegahan Rasuah Malaysia (SPRM) berhubung siasatan pemberian wang tunai didakwa sebagai dorongan mengundi sebuah parti politik pada Pilihan Raya Umum Ke-15 (PRU15) lalu.
Menteri Besar Terengganu, Datuk Seri Ahmad Samsuri Mokhtar berkata, setakat ini, tiada siapa antara mereka yang telah dipanggil bagi memberi keterangan berhubung kes tersebut.
“Saya juga tidak pasti siapakah 90 individu yang sedang dikenal pasti SPRM itu. Setakat ini, tiada (pemimpin Pas negeri) yang telah dipanggil.
“Begitupun, kami sedia memberi kerjasama (kepada SPRM) sekiranya diperlukan,” katanya di sini hari ini.
Sebelum ini, Pesuruhjaya SPRM, Tan Sri Azam Baki dilaporkan mengesahkan agensi itu sedang menjejaki 90 individu bagi membantu siasatan berhubung isu pemberian wang untuk mengundi sebuah parti politik di Terengganu pada PRU15 lalu.
Dalam pada itu, Ahmad Samsuri percaya pembekuan akaun bank Parti Pribumi Bersatu Malaysia (Bersatu) tidak akan menjejaskan persediaan Perikatan Nasional (PN) bagi menghadapi enam Pilihan Raya Negeri (PRN) tidak lama lagi. – KOSMO! ONLINE


Dikecam gara-gara arah pekerja pasar raya bantu angkat barang
Oleh KOSMO!

2 Februari 2023, 4:28 pm
PETALING JAYA – Tindakan seorang wanita memarahi pekerja sebuah pasar raya terkemuka kerana enggan membantunya mengangkat barang-barang yang dibeli mengundang kecaman orang ramai.
Wanita tersebut yang juga merupakan seorang peniaga pencuci mulut terkenal telah membuat siaran langsung di akaun TikToknya dan meluahkan rasa kesalnya terhadap pekerja pasar raya itu.
Melalui video itu katanya, dia berasa kesal apabila sudah berbelanja sebanyak RM5,000 di pasar raya berkenaan, tetapi pekerja pasar raya itu enggan membantunya membawa barang-barang yang dibeli ke kenderaannya.
Tindakan wanita itu bagaimanapun menerima kecaman daripada orang ramai yang menganggap dirinya sombong dan tidak bertimbang-rasa.
“Pekerja dah penat buat kerja dari pagi sampai malam, lepas itu kena angkat stok, susun stok. Kamu sedap-sedap saja nak arahkan mereka angkat barang yang kamu beli sedangkan itu tiada dalam polisi kerja mereka,” kata Melur.
“Sebagai bekas pekerja pasar raya, tiada polisi begitu. Kalau kami nak buat, itu ikut atas ehsan kami,” kata Badri.

“Pasar raya besar, mereka ada beribu pelanggan setiap hari tidak ada masa mahu bantu kamu angkat barang ke kereta,” kata Syuhada.
“Saya pernah beli beras 20 kampit untuk didermakan, saya tanya elok-elok pada pekerja mereka dan mereka bantu saja bila ada masa lapang. Baik-baik saja kakitangan mereka, mungkin cara awak minta tolong?,” kata Sue. – KOSMO! ONLINE


Penjaja Rohingya digempur DBKL
Oleh AZMI NORDIN

2 Februari 2023, 4:55 pm
PETALING JAYA – Dewan Bandaraya Kuala Lumpur (DBKL) mengenakan tindakan sita terhadap enam orang penjaja warga asing etnik Rohingya di sekitar pasar borong Kuala Lumpur, di sini kelmarin.
Menerusi hantaran di Facebook DBKL, pihaknya melalui Jabatan Penguatkuasaan membuat pemantauan dan tindakan penguatkuasaan terhadap aktiviti peniaga warga asing di sekitar luar dan dalam Kompleks Pasar Borong Kuala Lumpur.
“Sebanyak enam tindakan sita dan pindah barangan telah dilakukan terhadap penjaja sayur-sayuran dan buah-buahan yang dijalankan oleh warga negara Myanmar (etnik Rohinya).
“Mereka yang menjaja di situ turut merupakan pemegang kad pelarian Suruhanjaya Pelarian Pertubuhan Bangsa-bangsa Bersatu (UNHCR),” katanya dalam hantaran tersebut.
Justeru, tindakan sita dilakukan menerusi kesalahan menjalankan aktiviti penjajaan tanpa kebenaran dibawah Undang-Undang Kecil Pelesenan Penjaja (WPKL) 2016.
DBKL turut mengeluarkan 16 notis kompaun pelbagai kesalahan terhadap kenderaan yang membuat halangan lalu lintas menerusi Kaedah-Kaedah Lalu Lintas Jalan 1959.

“Barangan yang disita telah dipindahkan ke Setor Sitaan DBKL, Jalan Lombong, Taman Miharja Cheras untuk tindakan lanjut,” katanya. – KOSMO! ONLINE


Sarawak lanjutkan diskaun bil elektrik sehingga Jun
Oleh CHERINE JON

2 Februari 2023, 4:43 pm
KUCHING – Kerajaan Sarawak melanjutkan pemberian diskaun untuk bil elektrik bulanan kepada pengguna domestik, komersial dan industri termasuk pengusaha kecil dan sederhana di negeri ini.
Premier Sarawak Datuk Patinggi Tan Sri Abang Johari Tun Openg berkata, pemberian diskaun bil utiliti itu akan diberi sebanyak 5 hingga 25 peratus untuk enam bulan pertama tahun ini, di bawah pakej Bantuan Khas Sarawakku Sayang (BKSS) 9.0 melibatkan kos berjumlah RM200 juta.
“Kerajaan Gabungan Parti Sarawak (GPS) akan meneruskan subsidi ini sehingga Jun tahun ini,” katanya pada sidang media selepas mempengerusikan Mesyuarat Kabinet Negeri di Kompleks Dewan Undangan Negeri (DUN) Sarawak, hari ini.
Menurutnya, pemberian diskaun itu adalah sebagai usaha Kerajaan Sarawak untuk membantu rakyat dan komuniti perniagaan dalam mengharungi cabaran ekonomi pasca-Covid-19.
“Ekonomi kita baru sahaja dibuka dan sedang berkembang, oleh itu Kerajaan Sarawak ingin membantu usahawan kecil dan sederhana dengan memberikan diskaun elektrik bagi tempoh enam bulan pada tahun ini,” katanya. – KOSMO! ONLINE


Penganggur ditahan cabul kakak ipar
Oleh MUHAMMAD NAJIEB AHMAD FUAD

2 Februari 2023, 4:37 pm
PETALING JAYA – Seorang lelaki ditahan polis selepas mencabul kakak iparnya sendiri dalam kejadian di sebuah rumah di Kampung Tasik Permai, Ampang, dekat sini, hari ini.
Ketua Polis Daerah Ampang Jaya, Asisten Komisioner Mohamad Farouk Eshak berkata, mangsa wanita bekerja sebagai pengawal keselamatan berusia 38 tahun itu dicabul suspek berusia 32 tahun yang juga merupakan penganggur kira-kira pukul 1 pagi tadi.
Katanya, kejadian itu berpunca daripada pertengkaran di antara suami mangsa dengan suspek sebelum wanita berkenaan diraba dan diminta untuk melakukan seks oral.
“Daripada pertengkaran itu, kemudiannya suspek terus datang ke arah pengadu terus meraba payudara mangsa serta membuka seluarnya dan mengarahkan mangsa untuk menghisap kemaluannya.
“Mangsa hanya berdiam diri, tetapi suspek memukul pengadu di kepala. Semasa kejadian dipercayai suspek dalam keadaan mabuk,” katanya dalam kenyataan di sini hari ini.
Katanya, suspek turut membuat ugutan jenayah terhadap abang kandungnya dengan meletakkan serpihan kaca di bahagian leher.

Tambahnya, permohonan reman terhadap suspek tidak dapat dilakukan berikutan mengalami kecederaan dan sedang menerima rawatan di Hospital Ampang.
“Kes tersebut disiasat di bawah Seksyen 506 Kanun Keseksaan, Seksyen 354 Kanun Keseksaan dan Seksyen 509 Kanun Keseksaan,” ujarnya. – KOSMO! ONLINE


Malaysia pantau insiden pengeboman masjid di Pakistan
Oleh AMREE AHMAD

2 Februari 2023, 4:28 pm
PUTRAJAYA – Kerajaan Malaysia sedang memantau perkembangan semasa berhubung insiden pengeboman bunuh diri di sebuah masjid di Pakistan baru-baru ini.
Wisma Putra menerusi satu kenyataan berkata, Malaysia mengutuk keras peristiwa berdarah itu yang turut membunuh sejumlah 100 orang selain kira-kira 150 individu lain pula mengalami kecederaan parah.
“Kerajaan Malaysia mengucapkan rasa simpati kepada kerajaan dan rakyat Pakistan. Pada masa sama, Malaysia mengulangi pendirian tegas untuk kekal menolak sebarang bentuk dan manfestasi keganasan serta aktiviti terorisme,” katanya, hari ini.
Wisma Putra berkata, kerajaan Malaysia berdiri teguh menyokong solidariti dengan saudara di negara berkenaan dan menyeru pelaku dibawa ke muka pengadilan.
“Setakat ini, tiada rakyat Malaysia terlibat dalam insiden tersebut namun mereka yang mendaftar dengan pihak Suruhanjaya Tinggi di Islamabad diseru berbuat demikian,”  jelasnya.
Suruhanjaya Tinggi Malaysia di Diplomatic Enclave itu boleh dihubungi menerusi e-mel [email protected] atau nombor telefon talian kecemasan khas +92 344 8555590. – KOSMO! ONLINE


Sufian Suhaimi bantu mangsa keganasan rumah tangga
Oleh MOHD. HAIKAL ISA

2 Februari 2023, 4:35 pm
PUTRAJAYA –  Terkesan nasib menimpa mangsa keganasan rumah tangga, Jahidah Nordin, 44, penyanyi dan usahawan, Sufian Suhaimi, 31, tampil menghulurkan bantuan berbentuk wang ringgit dan barangan keperluan harian.
Keadaan Jahidah yang terlantar di hospital sejak dua tahun lalu mendorong Sufian, 30, dan syarikatnya BabyPian melancarkan tabung sumbangan dengan nama Tabung Kasih.
Selain itu, sumbangan yang diberikan termasukanlah untuk tabung pendidikan anak kepada mangsa iaitu Eshan Nufail yang kini berusia setahun.
“Apabila bercakap mengenai kekeluargaan, saya teringat satu kisah yang sangat dekat dengan saya iaitu kes Jahidah. Saya berpeluang bertemu dengannya dan keluarga bulan lalu.
“Melihat keadaan Jahidah yang tidak bermaya dan mendengar sendiri cerita sebenar daripada ahli keluarga, saya rasa sangat simpati,” katanya kepada Kosmo! Online, baru-baru ini.
Kata pelantun lagu Di Matamu itu, nasib malang menimpa Jahinah memberi inspirasi kepada dirinya untuk menghulurkan bantuan sasama manusia.

“Kisah Jahidah secara tidak langsung memberi motivasi dan inspirasi kepada saya untuk tampil dengan inisiatif ini.
Fauziah Nordin berkata, keadaan Jahidah masih tidak boleh bergerak dan hanya terlantar di katil. –  FAISOL MUSTAFA.
“Saya bersama pasukan BabyPian cuba melakukan apa yang kami mampu bagi membina kesedaran berkenaan isu keganasan rumah tangga.
“Malah, kami ingin meringankan beban dan membantu perkembangan awal anaknya melalui tabung pendidikan, Tabung Kasih,” katanya.
Sufian berkata demikian ketika ditemui pada majlis penyerahan sumbangan Tabung Kasih dan pelancaran produk Kasih Pillow di Kementerian Pembangunan Wanita, Keluarga dan Masyarakat (KPWKM), di sini, baru-baru ini.
Kata Sufian lagi, dia tidak menyangka apabila usaha berkenaan turut mendapat maklumbalas positif daripada pihak KPWKM.
“Saya dan pasukan berbesar hati sebab KPWKM turut memberi sokongan terhadap projek ini.
“Secara asasnya, apa yang nak disampaikan adalah untuk memupuk kesedaran mengenai keganasan rumah tangga, kisah Jahidah yang boleh dijadikan pengajaran serta bantuan kepada mangsa.
“Alhamdulillah projek ini mendapat maklum balas positif daripada pihak kementerian. Kami bukan nak ambil kesempatan terhadap isu yang berlaku.
“Sebaliknya kami ingin memberi kesedaran kepada wanita untuk bangkit dan berani membela diri sendiri,” katanya.
Majlis berkenaan turut dihadiri dan dirasmikan oleh Timbalan Menteri KPWKM, Aiman Athirah Sabu dan ahli keluarga mangsa termasuk adiknya, Fauziah Nordin. – KOSMO! ONLINE


Isteri bakar rumah suami kahwin dua
Oleh KOSMO!

2 Februari 2023, 4:54 pm
NAIROBI, KENYA – Seorang wanita di Kenya ditahan polis kerana menyerang suaminya dan membakar rumah mereka selepas mendapat tahu lelaki tersebut berkahwin dua, lapor laman berita Tuko News.
Florence Karakacha, 43, ditahan di balai polis daerah Kakamega selepas didakwa menyerang  Bramwel Lubanga dengan menggigit bibir mangsa sehingga hampir putus.
Mangsa dilaporkan hilang sebahagian daripada bibirnya akibat serangan tersebut selain rumah mereka turut terbakar.
Menurut laporan, Karakacha dikatakan cuba menutup kesalahannya dengan melaporkan kepada polis bahawa dia dipukul suaminya.
Namun, selepas bertindak balas terhadap aduan tersebut, polis mendapati Lubanga sebenarnya menjadi mangsa dalam kes keganasan rumah tangga itu.
Polis kemudian menahan ibu kepada lima anak itu dan dia kini sedang menanti perbicaraan. – Agensi


Cubaan seleweng diesel guna lori tangki sewa gagal
Oleh SITI NUR MAS ERAH AMRAN

2 Februari 2023, 4:54 pm
SEBERANG PERAI – Tindakan licik dua lelaki yang menyewa sebuah lori tangki untuk menyeleweng diesel membawa padah apabila ditahan penguatkuasa Kementerian Perdangangan Dalam Negeri dan Kos Sara Hidup (KPDN) Pulau Pinang di sebuah stesen minyak di Juru, di sini petang semalam.
Pengarah KPDN Pulau Pinang, S. Jegan, berkata, dua lelaki tempatan yang masing-masing berusia sekitar 20-an dan 30-an itu ditahan pada pukul 4.40 petang ketika sedang mengisi minyak diesel di stesen terbabit.
“Hasil pemeriksaan mendapati lori itu mempunyai satu unit tangki besi berkapasiti 39,000 kg yang digunakan untuk mengisi diesel. Pemeriksaan lanjut kemudian menjumpai 500 liter diesel yang sudah diisi ke dalam tangki terbabit.
“Lebih unik lagi, modus operandi yang digunakan untuk mengaburi mata penguatkuasa adalah dengan meletakkan hos minyak di bahagian luar yang sekilas pandang kelihatan seperti tangga lori tangki,” katanya pada sidang media di Kompleks Penyimpanan Eksibit KPDN, di sini hari ini.
Jegan berkata, anggaran keseluruhan nilai rampasan dan sitaan dalam serbuan itu termasuk lori tangki, diesel, pam motor, hos, telefon bimbit serta sejumlah wang tunai dianggarkan berjumlah RM75,625.
Katanya, kes akan disiasat di bawah Akta Kawalan Bekalan 1961 yang jika sabit kesalahan boleh dikenakan penalti sehingga RM1 juta atau penjara sehingga tiga tahun atau kedua-duanya bagi kesalahan pertama. – KOSMO! ONLINE


Lelaki kurang siuman mengamuk, pecahkan cermin MPV
Oleh TOREK SULONG

2 Februari 2023, 4:49 pm
PASIR PUTEH – Seorang lelaki yang dipercayai kurang siuman ditahan oleh orang ramai selepas mengamuk dan mengganggu pengguna jalan raya di Simpang Jeram Pasu-Telipot, Padang Pak Amat, di sini hari ini.
Lelaki berusia 49 tahun itu pada awalnya bertindak menyerang sebuah kenderaan pelbagai guna (MPV) sebelum menaiki sebuah lori ais kira-kira pukul 9 pagi tadi.
Ketua Polis Daerah Pasir Puteh, Superintendan Zaizul Rizal Zakaria berkata, pihaknya menerima panggilan kecemasan yang memaklumkan kejadian seorang lelaki bertindak agresif sebelum terus bergegas ke lokasi kejadian.
Menurutnya, sepasukan anggota polis yang tiba di lokasi kejadian kira-kira pukul 9.30 pagi mendapati lelaki itu telah diberkas oleh orang awam.
“Suspek dibawa ke Ibu Pejabat Polis Daerah (IPD) Pasir Puteh di sini untuk siasatan lanjut. Siasatan mendapati lelaki berkenaan mempunyai masalah mental.
“Semakan lanjut mendapati terdapat beberapa versi video berkait kejadian itu telah tular di media sosial. Orang ramai dinasihatkan supaya tidak membuat sebarang spekulasi yang boleh mengeruhkan keadaan,” katanya dalam satu kenyataan hari ini.

Terdahulu, tular video seorang lelaki memegang senjata mengamuk dan merosakan sebuah MPV yang melalui Simpang Jeram Pasu-Telipot, Padang Pak Amat di sini. – KOSMO! ONLINE


Topi keledar Shoei ‘jack kuning’ terjual pada harga RM86,000
Oleh KOSMO!

3 Februari 2023, 10:18 pm
PETALING JAYA – Bagi peminat sukan pemotoran, mereka akan terbiasa dengan harga puluhan ribu bagi sebiji topi keledar (helmet) ditawarkan oleh penjual.
Ini kerana bagi mereka, setiap helmet berharga ‘rare’ itu semenangnya sukar diperolehi dan stoknya adalah terhad serta sukar didapati walaupun di pasaran negara pengeluarnya iaitu Jepun.
Menerusi satu perkongsian di laman Facebook, Apit Ducados, dia berjaya menjual sebiji helmet jenama Shoei JForce2 atau ‘jack kuning’ pada harga RM86,000.
“Alhamdullillah rezeki malam ni, terjual Shoei Jforce2 jack kuning, terima kasih mackin & matpett … mai tengok belek-belek terus sold (terjual) RM86, 000.
Jelas beliau, topi keledar tersebut baharu sahaja sampai di Malaysia semalam selepas dia membeli dengan seorang penjual dari Jepun.
“Nasib tak kena scam dengan orang Jepun, Alhamdulillah selamat mendarat di bumi malaya King Of Shoei helmet ..Shoei Jforce2 jack kuning .. salam 100k,”katanya.

Kosmo! difahamkan topi keledar jenis Shoei Jack adalah model khas dikeluarkan pada 2004/2005 yang terdiri dari warna merah, kuning, putih, kelabu, biru, perak dan hitam.
Keluaran merah, kuning dan putih adalah amat terhad dalam kalangan edisinya selain tiada pengeluaran lagi ketika ini.
Susulan perkongsian itu, rata-rata netizen kagum dengan pembeli helmet tersebut dan menyifatkan ia sebagai satu rezeki kepada penjual
“Kalau dah helmet pun harga RM86,000, cer tunjuk skit moto si pembeli tu harga berapa pula,” tulis Nur Cahaya.
Turut meninggalkan komen adalah seorang lagi pengguna dikenali sebagai Adam Runner Jb-Sg.
“Harga market (pasaran) mat-mat motor dan peminat helmet je ni,” katanya. -KOSMO! ONLINE


Isteri tertekan, suami ajak hubungan intim guna panggilan video
Oleh KOSMO!

3 Februari 2023, 10:14 pm
PETALING JAYA – Seorang wanita meluahkan rasa tertekan apabila sering diminta untuk melakukan hubungan intim oleh suaminya meskipun dalam keadaan yang penat.
Lebih sensara, apabila si suami langsung tidak mempedulikan keadaan sekeliling malah turut memaksa wanita itu melayan nafsunya ketika waktu bekerja menerusi panggilan video.
Tangkap layar luahan si isteri menerusi kiriman mesej di WhatsApp kepada seseorang
“Saya dah berkahwin setahun lebih dan kami berkenalan hampir lapan tahun. Suami selalu pesan kalau ada masalah jangan cerita dekat orang termasuk keluarga.
“Tetapi, sekarang saya perlu meminta pendapat orang lain,” luahnya menerusi kiriman mesej di WhatsApp kepada seseorang.
Menurut ibu kepada seorang anak itu, dia mempersoalkan adakah normal jika pasangan itu melakukan hubungan intim secara dalam talian.
“Kadang-kadang dekat tempat kerja, dia tiba-tiba ghairah dan dia akan minta buat video call (panggilan video) untuk layan dia. Jadi saya terpaksa curi-curi pergi tandas dan layankan kemahuan suami.

“Saya pernah cakap pada suami benda ini, tapi lelaki kan. Dia kata dia kena lepaskan juga kalau tidak tak boleh nak kerja.
“Saya nak tanya, normalkah benda ini?,” soalnya kepada individu tersebut.
Luahan wanita tersebut turut dikongsikan di media sosial, sehingga ramai yang mengecam tindakan si suami kerana tidak tahu menghormati isterinya selain mengganggu wanita itu ketika bekerja.
“Sememangnya tidak normal. Lelaki tersebut tidak tahu hormati isterinya. Nafsu ini boleh dikawal, melainkan dia sendiri sering menonton atau membaca sesuatu yang menjurus kepada kerangsangan dan keghairahan seorang lelaki,” ciap seorang pengguna bagi menjawab pertanyaan wanita tersebut.
Sementara itu, Azrul Yamin meminta wanita itu membawa suaminya berjumpa dengan doktor untuk mendapatkan pemeriksaan kesihatan.
“Jangan fikir bukan-bukan dahulu, mungkin suami awak ada masalah atau penyakit, dapatkan khidmat dan nasihat doktor, takut makin teruk nanti,” pesannya. – KOSMO! ONLINE.


Filem Pulau, perlawanan Arsenal-Manchester United tertinggi carian Google
Oleh TUAN NURHIDAYAH TUAN AB.GHANI

3 Februari 2023, 9:26 pm
PETALING JAYA – Perlawanan Arsenal menentang Manchester United dan filem Pulau adalah antara top10 carian ‘trending’ sepanjang Januari tahun ini.
Dalam perlawanan separuh musim Liga Perdana Inggeris (EPL) di Stadium Emirates, Eddie Nketiah dari Arsenal merangkul kemenangan 3-2 untuk pasukannya menentang Red Devils dengan gol jarak dekat yang dijaringkan pada minit ke-90.
Sementara itu, filem ‘Pulau’ mendapat tempat ke-8 carian, apabila tayangan trailer filem seram tersebut mengundang kritikan terhadap kesesuaian filem itu untuk tontonan tempatan.
Seterusnya, dalam perlawanan PSG bertemu Al-Nassr, Messi dari PSG dan Cristiano Ronaldo yang baru menyertai kelab Al-Nassr dalam Piala Musim Riyadh mendapat perhatian ramai.
Pasukan Thailand meranapkan harapan Harimau Malaya untuk merebut Piala AFF Mitsubishi Electric 2022, setelah mereka menjaringkan gol 3-0 pada 10 Januari lalu.
Beralih ke sukan badminton, beregu wanita, Pearly Tan-Thinaah Muralitharan berjaya naik ke podium Kejohanan Indonesia Masters 2023 setelah menewaskan Jongkolphan Kititharakul-Rawinda Prajongjai dari Thailand.

Dalam pada itu, rakyat Malaysia rancak menyemak status dan kelayakan bantuan Sumbangan Tunai Rahmah (STR) Fasa 1 yang bernilai RM300.
Turut berada di Top10 carian, Terbuka Australia pertama daripada empat Grand Slam tahun ini, menyaksikan pilihan peminat Naomi Osaka dan Novak Djokovic mendominasi dalam kategori masing-masing.
Liga Perdana Bangladesh (BPL) 2023 dalam musim kesembilannya telah menyaksikan penampilan sulung Naseem Shah untuk Comilla Victorians dan rakan sepasukan Mohammad Air memintas Wahab Riaz dalam senarai pengambil wiket.
Susulan perayaan Tahun Baharu Cina, orang ramai dilihat mencari cara terbaik untuk menghantar ucapan khusus kepada rakan dan keluarga yang meraikan perayaan tersebut.
Selain itu, carian tiga perlawanan bersiri kriket, One Day Intenational (ODI), New Zealand dan Pakistan juga mendapat sambutan.
Pakistan menang dengan 6 wiket dalam ODI pertama manakala New Zealand menang dalam ODI ke-2 dan ke-3 dengan 79 larian dan 2 wiket masing-masing. -KOSMO! ONLINE.


Bas percuma ke Parlimen, galak Ahli Parlimen guna perkhidmatan awam
Oleh KAMARIAH KHALIDI

3 Februari 2023, 9:18 pm
PUTRAJAYA – Perkhidmatan bas perantara percuma dari KL Sentral ke bangunan Parlimen akan mula diperkenalkan tidak lama lagi bertujuan menggalakkan penggunaan perkhidmatan awam dalam kalangan Ahli Parlimen serta warga kerjanya.
Menteri Pengangkutan, Anthony Loke Siew Fook berkata, perancangan mengenai penyediaan perkhidmatan tersebut juga telah disampaikan kepada Yang Dipertua Dewan Rakyat, Datuk Johari Abdul.
“Saya sangat berharap ia dapat dilaksanakan pada sidang ini (13 Februari) serta sudah nyatakan hasrat kepada Speaker (Dewan Rakyat) dan beliau secara tidak rasmi bersetuju dengan cadangan tersebut.
“Dari segi mekanisme pula kita akan lihat bagaimana pelaksanaannya dan kita juga sudah minta pihak Prasarana untuk sediakan (bas) Rapid KL.
“Perbincangan lanjut akan dibuat dengan pihak pentadbiran Parlimen supaya isu keselamatan tidak dikompromi untuk pelawat yang perlu mengambil pas keselamatan,” katanya pada sidang akhbar selepas Majlis Tautan Mesra dan Perpaduan Kementerian Pengangkutan di sini hari ini.
Menurut Anthony Loke, jarak perjalanan dari KL Sentral ke bangunan Parlimen juga tidak terlalu jauh selain ia menempatkan pelbagai mod pengangkutan awam seperti Transit Aliran Ringan (LRT), Transit Aliran Massa (MRT) dan KTM Komuter.

Beliau juga yakin perkhidmatan bas perantara yang bakal diperkenalkan itu dapat mengurangkan kesesakan di bangunan berkenaan terutamanya ketika sidang Parlimen sedang berlangsung.-  KOSMO! ONLINE.


Tujuh orang ‘terperangkap’ di Pusat Haemodialisis Zakat Nibong Tebal
Oleh KOSMO!

3 Februari 2023, 10:23 pm
PETALING JAYA – Seorang pengguna Facebook, Hafizah Mat Rosli meminta bantuan orang ramai untuk mengeluarkan dia dan enam mangsa lagi yang terperangkap di dalam Pusat Haemodialisis Zakat Nibong Tebal ekoran paras air banjir semakin meninggi sehingga menghalang laluan mereka untuk keluar.
“Boleh tahu siapa-siapa atau pihak mana-mana yang boleh bantu kami terperangkap dalam Pusat Haemodialisis Zakat Nibong Tebal. Ada tujuh orang,” tulisnya dalam satu hantaran yang turut dikongsi di kumpulan Facebook, Penduduk Jawi, Penang.
Menurut individu itu, pusat dialisis tersebut berada sebaris dengan Pejabat UNNO.
Katanya, terdapat seorang pesakit yang menggunakan kerusi roda turut berada bersama mereka.
Hantaran tersebut dimuat naik sekitar pukul 9.30 malam tadi. – KOSMO! ONLINE.


Belanjawan 2023 utamakan pemacuan pertumbuhan ekonomi berhemat
Oleh EDDY AQMAL MOHAMED HAMIDI

3 Februari 2023, 9:11 pm
PUTRAJAYA – Kerajaan akan mengambil pendekatan bertanggungjawab dalam merangka Belanjawan 2023 yang akan mengutamakan pemacuan pertumbuhan ekonomi berhemat dan pembangunan saksama berpaksikan keadilan sosial untuk rakyat.
Pejabat Perdana Menteri berkata, perkara itu ditekankan pada persidangan Jawatankuasa Dasar Fiskal (FPC) yang bersidang buat kali pertama pada tahun ini walaupun kerajaan mewarisi beban hutang yang tinggi dan ekonomi berhadapan ketidaktentuan prospek ekonomi global.
“Tahun lalu, hutang dan liabiliti kerajaan hampir menjangkau RM1.5 trilion atau lebih 80 peratus daripada Keluaran Dalam Negara Kasar (KDNK) dengan nisbah khidmat hutang dijangka akan melebihi 15 peratus daripada hasil.
“Pertumbuhan global juga dijangka menyederhana pada tahun 2023 dan Tabung Kewangan Antarabangsa (IMF) memberi amaran bahawa prospek ekonomi dunia bakal merosot dengan kebanyakan negara dijangka mengalami kemelesetan ekonomi,” katanya dalam kenyataan hari ini.
Jelas kenyataan itu, jawatan kuasa tersebut yang bersidang hari ini berfungsi meneliti fiskal kerajaan dan perkembangan ekonomi negara dalam jangka masa sederhana yang keanggotaannya diketuai oleh Perdana Menteri dan Menteri Kewangan, Datuk Seri Anwar Ibrahim.
Jawatankuasa berkenaan turut dianggotai oleh Timbalan Perdana Menteri, Datuk Seri Fadillah Yusof; Menteri Ekonomi, Mohd. Rafizi Ramli; Ketua Setiausaha Negara, Tan Sri Mohd. Zuki Ali; Ketua Setiausaha Kementerian Ekonomi Datuk Nor Azmie Diron dan Gabenor Bank Negara, Tan Sri Nor Shamsiah Mohd. Yunus.

Menurutnya, belanjawan tersebut akan mencerminkan pertanggungjawaban Kerajaan Perpaduan yang mengutamakan pertumbuhan, pengagihan saksama dan keadilan sosial selaras dengan konsep pembangunan Malaysia Madani supaya kemajuan ekonomi memanfaatkan segenap lapisan masyarakat.
“Kerajaan akan mengekalkan dasar fiskal mengembang untuk menyokong pertumbuhan ekonomi selain komited untuk melaksanakan langkah mengurangkan defisit secara berperingkat serta memastikan nisbah hutang dan liabiliti kerajaan berbanding KDNK terkawal.
“Belanjawan itu juga akan turut merangkumi langkah-langkah menggalakkan pelaburan sektor swasta dan reformasi sektor awam yang bertujuan untuk mengurangkan birokrasi, meningkatkan
kemudahan menjalankan perniagaan serta menambah baik tatakeloka kerajaan,” katanya.
Tambah kenyataan itu, belanjawan tersebut bakal meningkatkan perbelanjaan pembangunan bagi
menggalakkan pembangunan yang inklusif terutamanya melalui pemerkasaan perkhidmatan kerajaan dan infrastruktur luar bandar. – KOSMO! ONLINE.


PRN: Rundingan kerusi BN-PH Selangor selepas perbincangan komponen
Oleh ISKANDAR SHAH MOHAMED

3 Februari 2023, 9:57 pm
SHAH ALAM – Barisan Nasional (BN) Selangor akan berunding dengan Pakatan Harapan (PH) mengenai pembahagian kerusi Pilihan Raya Negeri (PRN) selepas dipersetujui parti komponen dalam tempoh terdekat.
Pengerusi Perhubungan UMNO Selangor, Datuk Megat Zulkarnain Omardin berkata, jumlah sebenar kerusi yang bakal ditandingi BN belum lagi dimuktamadkan setakat ini.
Kata beliau, UMNO sudah mengenal pasti kerusi Dewan Undangan Negeri (DUN) yang berpotensi untuk ditandingi termasuk lima yang masih disandang ketika ini.
“Perbincangan antara UMNO secara dasarnya sudah selesai namun jumlah kerusi itu tidak perlu saya nyatakan.
“Kita akan berunding dengan parti komponen BN terutama MCA dan MIC bagi menentukan kerusi DUN dalam masa terdekat,” katanya pada sidang akhbar di Bangunan Kumpulan Muara di sini, petang tadi.
Jelas Megat Zulkarnain, pembahagian kerusi DUN masih diperhalusi dan diteliti sepenuhnya sebelum dimuktamadkan kelak.

“Namun, UMNO memang sudah bersedia sepenuhnya untuk berunding dengan PH dan bayangan jumlah kerusi itu sudah dimaklumkam kepada Presiden (Datuk Seri Dr. Ahmad Zahid Hamidi) dan kita tunggu hasil perbincangan dengan BN nanti,” ujarnya.  -KOSMO!ONLINE


Netizen bimbang video tukang kayu pakai bikini ketika bekerja
Oleh KOSMO!

3 Februari 2023, 10:30 pm
LONDON – Seorang tukang kayu wanita menyiarkan video di media sosial menunjukkan dia memakai bikini ketika melakukan kerja-kerjanya, lapor portal berita Daily Star.
Dalam satu video, dia muncul di bengkel dengan memakai bikini dan memotong papan kayu kepada kepingan lebih kecil.
Satu lagi video serupa menyaksikan dia memakai topeng sambil bekerja.
Wanita muda itu merupakan pesohor media sosial dikenali dengan nama HardWoodBunny dan mempunyai lebih 17,000 pengikut  di laman YouTube di mana dia menyiarkan klip video rutin hariannya, demikian menurut portal berita The Sun.
Dia kini menguruskan sebuah perniagaan kecil, Stain and Ink untuk menjual produk buatan tangan secara online.
Seorang netizen memberi amaran kepada tukang kayu itu bahawa adalah tidak selamat untuk bekerja dengan menggunakan sedikit pakaian untuk melindungi badannya.

Namun, ramai juga yang teruja dengan kecantikan dan fizikalnya dengan seorang peminat berkata: “Jangan tanya saya apa yang dia lakukan, saya tidak begitu kisah  ketika ini.”
Tukang kayu yang bercita-cita tinggi itu yang juga seorang jurulatih peribadi bertauliah, menghabiskan hari rehatnya di gimnasium untuk mengekalkan bentuk badannya.
Dia menjelaskan dalam satu hantaran media sosial: “Sesetengah gadis mahu menjadi kuat, bekerja keras, melakukannya sendiri, Sesetengah gadis mahu menjadi lebih feminin.” – Agensi


Syarikat penerbangan perlu simpati kepada pesakit kanser
Oleh AMREE AHMAD

3 Februari 2023, 9:21 pm
PUTRAJAYA – Operator penerbangan tempatan diseru untuk memiliki perasaan kasihan dan simpati ke atas pesakit kanser yang memerlukan pengangkutan udara bagi mendapatkan rawatan.
Timbalan Menteri Kesihatan, Lukanisman Awang Sauni berkata, ketika musim perayaan utama, ada pesakit kanser yang gagal membeli tiket penerbangan kerana terpaksa bersaing dengan penumpang yang sihat.
“Sebahagian besar bukan dari golongan senang dan perlu naik kapal terbang untuk ke pusat rawatan kanser Kementerian Kesihatan yang jauh dari rumah mereka,” katanya pada sidang akhbar selepas merasmikan Hari Kanser Sedunia 2023 Peringkat Kebangsaan di auditorium Institut Kanser Negara (IKN) di sini, hari ini.
Lukanisman berkata, jurang kurang adil dan saksama itu juga amat dirasai dalam kalangan orang kelainan upaya (OKU) apabila perlu berinteraksi dengan masyarakat.
“Meskipun pihak kementerian ini menawarkan insentif tambang pengangkutan di bawah program Peka B40, tetapi ada tidak dapat akses terutama hak penerbangan,” kata beliau.
Justeru, beliau memohon operator udara domestik memberikan keutamaan kepada pesakit kanser yang ada janji temu kerana ia melibatkan isu nyawa. – KOSMO! ONLINE


Bandar Baharu dilanda banjir kilat
Oleh AZAHAR HASHIM

3 Februari 2023, 10:05 pm
BANDAR BAHARU – Sebanyak 15 buah rumah dilanda banjir kilat berikutan air sungai melimpah selepas hujan lebat melebihi dua jam melanda daerah ini, hari ini.
Pegawai Angkatan Pertahanan Awam  (APM) Daerah  Bandar Baharu, Leftenan  (PA) Abdul Rahim Bin Khairuddin berkata sebuah Pusat Pemindahan Sementara (PPS) dibuka di Sekolah Kebangsaan Relau bagi menempatkan tiga keluarga.
Katanya, kawasan yang dilanda banjir kilat ialah di Kampung Paya Semambung, Kampung 300 Kaki, dan Kampung Kilang Batu dalam Mukim Relau melibatkan 12 buah rumah  dan di Kampung Tengah dalam Mukim Serdang melibatkan dua buah rumah yang terjejas.
“Sebuah rumah di Kampung Balai Lama dalam Mukim Sungai Kechil Ilir terjejas akibat banjir kilat.
“Punca banjir kilat berlaku ialah hujan lebat berlaku di kawasan terbabit bermula pukul 3 petang  dan berlarutan sehingga melebihi dua jam sehingga menyebabkan air dari kawasan bukit dan sungai mulai melimpah ke kawasan rendah,”katanya dalam satu kenyataan hari ini.
Menurut Abdul Rahim lagi, paras air sungai sudah menurun di dua mukim cuma di Kampung Tengah Dalam Mukim Relau paras air sungai semakin  meningkat dan sebuah PPS akan dibuka di Sekolah Kebangsaan Relau bagi menempatkan tiga buah keluarga dari Kampung 300 Kaki dan Kilang Batu.

Katanya, sebuah keluarga dari Kampung kilang Batu melibatkan tujuh mangsa dan dua buah keluarga dari Kampung 300 Kaki juga melibatkan tujuh mangsa. – KOSMO! ONLINE.


‘Label Sophia sebagai pelacur sangat melampau’
Oleh HANISAH SELAMAT

3 Februari 2023, 6:37 pm
PETALING JAYA – Pelakon senior, Azhar Sulaiman menganggap perbuatan melemparkan kecaman terhadap aktres yang didakwa sebagai pengacau suami orang, Sophia AlBarakbah hingga melabelnya sebagai pelacur sebagai melampau.
Katanya, kecaman melulu dibuat sesetengah pihak terhadap isu yang mereka sendiri tidak tahu kebenarannya sampai bila-bila adalah satu fitnah besar.
“Kita tak tahu perkara yang sebenarnya. Perempuan cantik memang selalu kena fitnah macam dalam drama termasuklah tampan macam Mami (dirinya).
“Tak baik label Sophie seperti pelacur. Fitnah besar tu. Kita takkan tahu hal sebenarnya, jadi lebih baik jangan berlebihan dalam memberi komen,” kongsinya membalas komen pengikut Instagram.
Hantaran yang dikongsi pelakon berusia 51 tahun itu merujuk kepada video pendek yang dipercayai babak dalam sebuah drama bersama Sophia.
Azhar yang menggelarkan dirinya dengan panggilan Mami membuat perkongsian mengenai Sophia selepas beberapa rakan terdekat bertanyakan nombor telefon aktres berkenaan.

Pada masa sama, bintang Abang 92 itu turut mempertahankan Sophia yang terkait isu rumah tangga penyanyi Bella Astillah dan suaminya, Aliff Aziz dengan mengesahkan tiada masalah bergandingan dengannya pelakon berdarah campuran berkenaan.
Tambah Azhar, isterinya Chempaka Emalin Pahamin tiada kegusaran selain menaruh kepercayaan terhadap Sophia.
“Kalau pelakon lelaki yang sudah berkahwin keberatan untuk berlakon dengan Sophia AlBarakbah selepas ini, tidak mengapa Mami tak keberatan langsung.
“Berani sebab isteri saya mempercayai Sophia, malah makin banyak tawaran untuk saya,” tulisnya lagi.
Sementara itu, dalam hantaran lain Azhar menegaskan perkongsian ingin menjadi hero di sisi Sophia sekadar gurauan, sebaliknya intipati utama cuba disampaikan adalah dia berada di pihak aktres terbabit.
“Sebagai abang dan rakan yang pernah bekerja dengan Sophia, saya cuma mahu tunjukkan saya berada di sebelah pihaknya.
“Manalah ada produser mahu ambil saya jadi hero. Saya terpanggil ‘back-up’ Sophia sebab ada artis yang kutuk dan minta dia digam stesen televisyen.
“Netizen yang baca hantaran saya sila berfikir dua kali sebelum komen kerana setiap perkongsian ada sindiran atau usikan tertentu. Saya tak hadap jadi hero kembali, masa saya sudah berlalu,” katanya.
Terdahulu, Bella mendedahkan seorang heroin mengakui ‘tersuka’ suaminya selepas mereka bergandingan menerusi drama berjudul Ku Akad Kau Dengan arahan Osman Ali.
Pendedahan ibu kepada dua anak itu mengakibatkan beberapa selebriti lain turut lantang meluahkan kemarahan, malah ada yang meminta pelakon bermasalah membabitkan hubungan curang di set digam stesen televisyen. – KOSMO! ONLINE


Dr. Amalina dijemput ke Istana Buckingham bertemu Raja Charles III
Oleh KOSMO!

3 Februari 2023, 7:51 pm
PETALING JAYA – Pakar bedah kelahiran Malaysia, Dr. Nur Amalina Che Bakri meluahkan rasa bangga apabila dijemput ke Istana Buckingham, London untuk bertemu Raja Charles III dan Permaisuri.
Menerusi perkongsian di laman Instagramnya, Amalina berkata, jemputan tersebut adalah bagi mewakili negara pada pertemuan yang dianjurkan baginda di istana tersebut.
“Ia adalah satu penghormatan untuk bertemu Duli Yang Maha Mulia Raja Charles III dan Permaisuri pada majlis resepsi di Istana Buckingham, mewakili Malaysia.
“Kami berbesar hati kerana dijemput untuk bertemu dengan ahli keluarga diraja dan mereka yang bekerja dengan keluarga diraja ini serta pelbagai lapisan masyarakat yang telah menyumbang kepada komuniti di UK dan di luar negara,” ujarnya.
Dalam pada itu, Amalina berkata, kali terakhir dia bertemu Raja Charles III adalah pada tahun 2017.
Jelas beliau, ketika itu baginda adalah Putera Wales dan telah datang melawat Hospital Diraja London di mana tempat dia bekerja selepas serangan pengganas London Bridge.

“Saya adalah salah seorang doktor dalam pasukan yang merawat mangsa,”ujarnya.-KOSMO! ONLINE.


Kerajaan mula kurangkan perbelanjaan
Oleh Abdul Rahman Razali

3 Februari 2023, 7:01 pm
Kerajaan mula kurangkan perbelanjaan | 15 MINIT MMTV 3 FEBRUARI 2023.


Saintis rancang cipta bayi angkasa lepas pertama
Oleh KOSMO!

3 Februari 2023, 6:30 pm
LONDON  – Pakar-pakar dilaporkan merancang untuk menghasilkan bayi angkasa lepas dengan menggunakan rawatan persenyawaan in vitro (IVF), lapor portal berita Daily Star semalam.
Mereka berkata bahawa langkah itu boleh memberi laluan kepada manusia untuk mewujudkan koloni di luar planet Bumi. Saintis-saintis Britain bekerja sama dengan firma Belanda, Spaceborn United mengenai inseminasi buatan dalam satelit yang mengorbit angkasa lepas.
Ujian penerbangan untuk tujuan itu dijangka dilancarkan dari Kanada dalam tempoh tiga bulan lagi.
Ketua Pegawai Eksekutif Spaceborn, Dr Egbert Edelbroek berkata: “Matlamatnya ialah manusia akhirnya akan dapat berkembang di luar planet ini dengan cara semula jadi.
“Namun, untuk mencapainya dengan cara yang paling beretika dan optimum dari segi perubatan, kita perlu mengkajinya dengan teknologi pembiakan.”
Pada mulanya, mereka akan menggunakan sperma dan sel telur tikus dan usaha itu disokong oleh Asgardia iaitu sebuah komuniti antarabangsa angkasa lepas yang ditubuhkan pada 2016 untuk mewujudkan koloni manusia luar Bumi pertama.

Pada 2019, Edelbroek berkata, bayi pertama boleh dilahirkan di angkasa lepas dalam tempoh 12 tahun akan datang.
Namun, ketika bercakap pada Kongres Angkasa dan Sains pertama Asgardia, The Space Nation di Darmstadt, Jerman sebelum ini, CEO itu berkata, bayi pertama angkasa lepas itu akan berlaku menjelang 2031. – Agensi


Penjaja diberi ruang niaga percuma di Bangkok
Oleh KOSMO!

3 Februari 2023, 7:30 pm
BANGKOK – Pengendali kompleks beli-belah Samyan Mitrtown bersetuju menyediakan ruang bersebelahan bangunannya di Soi Chula 42 untuk digunakan secara percuma oleh penjaja dari Isnin hingga Jumaat, lapor portal berita The Nation of Thailand hari ini.
Ia adalah sebahagian daripada projek Hello Hab-Re atau Hello Penjaja di luar kawasan Samyan Mitrtown di Jalan Rama IV yang dipengerusikan oleh Gabenor Bangkok, Chadchart Sittipunt.
Projek itu akan menyusun semula penjaja dan peniaga jalanan di bandar raya dengan memperuntukkan kawasan sesuai dan tidak menghalang laluan pejalan kaki.
Chadchart berterima kasih kepada Samyan Mitrtown kerana menyediakan ruang itu dan berkata, ia akan meningkatkan peluang membeli-belah, mempromosikan usahawan kecil dan membantu mengemaskan susun atur peniaga kecil dibandar raya tersebut.
Beliau berharap lebih ramai pemilik hartanah swasta akan menyertai projek itu pada masa akan datang.
“Projek ini tidak memerlukan majlis bandar raya untuk melabur dalam membina lebih banyak ruang untuk peniaga jalanan tetapi sebaliknya menggalakkan penggunaan ruang sedia ada secara sepenuhnya,” kata Chadchart.

“Jika semua pihak bekerjasama, saya percaya Bangkok mempunyai ruang yang cukup untuk semua orang. Kita mesti belajar berkongsi untuk menjadikan bandar raya ini lebih sesuai untuk didiami,” tambahnya
Gabenor itu berkata, semua penjaja yang menyertai projek Hello Hab-Re di Samyan Mitrtown telah melepasi piawaian makanan dan kebersihan Pejabat Daerah Pathumwan. – Agensi


Lelaki campak botol arak akan dicekup
Oleh MOHD RASDAN AHMAD

3 Februari 2023, 6:22 pm
KUALA LUMPUR – Polis sudah mengenal pasti identiti lelaki yang sengaja membaling botol arak dari tingkat atas sebuah premis kediaman di Jalan Cendana, Kampung Baru, di sini yang tular baru-baru ini.
Ketua Polis Daerah Dang Wangi, Asisten Komisioner Noor Dellhan Yahaya berkata, Bahagian Siasatan Jenayah (BSJ) Ibu Pejabat Polis (IPD) Dang Wangi telah mengenal pasti individu terlibat dan tindakan pengesanan sedang dijalankan.
“Sehubungan itu, kerjasama dari orang ramai yang mempunyai maklumat berkaitan kejadian tersebut diminta tampil bagi membantu siasatan.
“Penelitian mendapati, perbuatan tersebut merupakan suatu kesalahan di bawah Seksyen 268 Kanun Keseksaan,” katanya dalam kenyataan hari ini.
Terdahulu, Kosmo! melaporkan, satu rakaman video tular yang berdurasi 43 saat menunjukkan tindakan tidak bertangungjawab daripada seorang lelaki telah dimuat naik pengguna TikTok @syrupboy1.
Rakaman video itu memaparkan, tindakan seorang lelaki yang mengenakan pakaian baju kelabu telah membaling sebuah botol arak ke arah jalan raya yang sesak. -KOSMO! ONLINE.


Rayu kerajaan lulus tuntutan KWSP 2.0
Oleh KOSMO!

3 Februari 2023, 7:54 pm
PETALING JAYA – Pertubuhan Warisan Rakyat Prihatin Malaysia (PWRN) merayu kerajaan meluluskan tuntutan pengeluaran Kumpulan Wang Simpanan Pekerja (KWSP) 2.0 dalam membantu memulihkan ekonomi keluarga dan mengubah taraf hidup yang lebih produktif.
Menerusi kunjungan rasmi pertama pertubuhan bukan kerajaan (NGO) tersebut kepada bekas Perdana Menteri, Datuk Seri Ismail Sabri Yaakob hari ini, PWRN turut menyerahkan memorandum tuntutan pengeluaran khas KWSP 2.0 sekali gus berharap ia mendapat perhatian dan tindakan seterusnya.
Presidennya, Jannahtul Ain Jaafar berkata, PWRN berbesar hati setelah permohonan kunjungan hormat kepada Ismail Sabri yang juga Ahli Parlimen Bera itu disambut baik dan dipersetujui.
“Dengan rasa syukur, suara dan rintihan rakyat terutamanya pencarum-pencarum dapat kami bawa bersama untuk didengari. Kunjungan hormat ini juga memfokuskan khasnya isu tuntutan pengeluaran khas KWSP 2.0.
“Kami juga membuat satu penyerahan memorandum tuntutan pengeluaran KWSP 2.0 kepada Datuk Seri untuk perhatian dan susulan beliau. Seperti yang diketahui melalui kenyataan media sebelum ini, beliau menyokong dan menyambut baik tuntutan pengeluaran KWSP 2.0.
“Justeru, kami juga berharap memorandum yang mendesak agar kerajaan membenarkan dan meluluskan pengeluaran khas KWSP 2.0 iaitu 50 peratus melalui akaun satu, dengan kadar maksimum RM50,000 ini dapat dibawa serta dibentangkan dalam Mesyuarat Dewan Rakyat pada minggu depan,” katanya dalam kenyataan hari ini.

Jannahtul Ain berkata, pihaknya juga berharap isu tersebut mendapat perhatian khususnya daripada Perdana Menteri, Datuk Seri Anwar Ibrahim.
“Kelulusan KWSP juga sedikit sebanyak akan dapat menyelesaikan masalah rakyat yang terlalu terdesak ini. Dengan ini, keprihatinan Datuk Seri pastinya akan memberi sejuta sinar kepada rakyat semua,” katanya. – KOSMO! ONLINE.


Amir Raja Lawak ‘angkat’ Alza baharu hasil berniaga tepi jalan
Oleh KOSMO!

3 Februari 2023, 9:06 pm
PETALING JAYA – Berkat kegigihan dan kesungguhan berniaga air jagung, akhirnya pelakon dan pelawak, Amir Raja Lawak berjaya menambah koleksi kenderaan peribadinya.
Menerusi perkongsian di laman Facebooknya, Amir atau nama sebenarnya Mohammad Amirullah Azmi, 33, dia memaklumkan baharu sahaja membeli sebuah kenderaan pelbagai guna (MPV) Perodua Alza.
“Alhamdulillah,rezeki pembukaan tahun 2023. Terima kasih yang support (sokong) saya beli Air Jagung Amirreka HQ dan kongsi rezeki dengan saya.
“Ini adalah hasil dari anda yang ikhlas support dan percaya dengan saya. Didoakan semoga kita semua dilimpahkan rezeki,sihat selalu,disembuhkan sebarang penyakit dan terus sukses,” tulisnya.
Menurut Amir, nombor pendaftaran MPV itu adalah empat angka.
“Saya edit yang tutup belakang lagi dua angka sebab tak nak tunjuk nombor penuh,” ujarnya.

Susulan perkongsian itu, rata-rata netizen mendoakan agar perniagaan air jagung yang diusahakan Amir bertambah maju dan diberkati.
“Alhamdulillah syukur, dengan berkat kesabaran dan kerja kuat Amir Raja Lawak selama ini terhasil dgn kereta idamannya,terima kasih sahabatku, saya doakn kamu sentiasa dimurahkan rezeki,” tulis Khir Din.
Turut meninggalkan komen adalah seorang lagi pengguna dikenali sebagai Hafizol Halit.
“Alhamdulilah rezeki 2023, semoga dimurahkan rezeki sentiasa Amir Raja Lawak,”doanya.-KOSMO! ONLINE


Polis ‘tidak cergas’ tangkap lelaki bogel berlari di jalan raya
Oleh KOSMO!

3 Februari 2023, 7:00 pm
BUENOS AIRES – Seorang lelaki yang didakwa di bawah pengaruh dadah berlari tanpa seurat benang di sebatang jalan raya di Argentina sehingga mengganggu lalu lintas, lapor portal berita MailOnline.
Klip video kejadian pada Rabu lepas itu dirakam oleh seorang pejalan kaki. Ia menunjukkan seorang lelaki dikenali sebagai Adrian dikejar anggota polis di sebuah kejiranan di Buenos Aires.
Menurut portal berita Contexto Tucuman, Adrian dilihat oleh jiran-jirannya berjalan keluar dari bangunan kediaman mereka dalam keadaan bogel. Mereka kemudian menghubungi talian kecemasan 911 untuk melaporkan perkara itu.
“Dia tidak melawan apabila ditahan,” kata seorang anggota penguatkuasa undang-undang kepada saluran berita TN, manakala Adrian memberitahu polis, dia mengambil dadah di sebuah parti.
Adrian telah dibawa ke Hospital Pirovano dan dimasukkan ke unit kesihatan mental untuk penilaian ke atas dirinya.
Ada pengguna media sosial yang bergurau dengan berkata, lelaki itu berlari dengan perlahan manakala yang lain menyatakan anggota polis kurang berminat untuk menangkapnya. – Agensi


‘Rider’ tuntut kaji perluasan kawasan hantar makanan
Oleh AZMI NORDIN

3 Februari 2023, 6:37 pm
KUALA LUMPUR – “Dulu seminggu peroleh RM1,000, sekarang nak dapat RM1,000 susah kesan pengurangan kadar upah dan perluasan zon menghantar makanan”
Demikian luahan penghantar makanan yang ingin dikenali Hakimi, 20 tahun antara lebih 50 penghantar makanan bermotosikal yang hadir menyerahkan memorandum bantahan secara aman kepada sebuah syarikat penghantar makanan di Southgate Commercial Centre , Jalan Dua Off Jalan Chan Sow Lin, di sini , hari ini.
Dia yang sudah berkhidmatan selama tiga tahun berkata, perluasan kawasan bagi menghantar makanan yang bermula sejak Isnin lalu tidak adil untuk pihaknya walaupun diberi alasan masih di peringkat percubaan selama dua minggu.
“Sebelum ini, dalam masa satu jam kami mampu menghantar lebih empat pesanan. Perluasan kawasan ini menjadikan kami memakan masa satu jam untuk satu pesanan.
“Suasana dilihat sangat kucar kacir apabila kami perlu ke kawasan penghantar makanan yang lain dan mereka masuk ke kawasan kami,” katanya ketika ditemui pemberita.
Ditanya mengapa tidak membatalkan pesanan yang jauh itu, dia menyatakan bahawa akan memberi kesan buruk terhadap pangkatnya serta kadar bayaran yang diperolehnya sekarang.

“Buat pemegang pangkat satu dan dua, upah yang kami terima sekarang dikira cukup makan terutamanya yang bekerja sepenuh masa, kalau batalkan pesanan dengan kerap akan jatuhkan pangkat kepada tiga dan empat membuatkan upah berkurangan.
“Sebelum ini pendapatan sekitar RM1000 seminggu belum ditolak servis motorsikal dan perbelanjaan lain, sekarang nak capai RM1000 sangat susah,” ujarnya.
Sementara itu, Pengerusi P-hailing Task Force, Bryan Ng Yih Miin berkata, proses penghantaran memorandum berjalan dengan lancar dan perbincangan lebih satu jam bersama pihak syarikat penghantar makanan itu memuaskan.
“Perbincangan meliputi kawasan penghantaran yang diperluaskan di kawasan Petaling Jaya, Kota Damansara dan Ara Damansara yang mengakibatkan ramai penghantar makanan tidak berpuas hati kerana upah tidak setimpal.
“Pihak mereka turut memberi jaminan pihaknya akan meneliti segala isu yang diutarakan dalam mesyuarat tadi dan akan berhubung semula dalam masa seminggu akan datang.
“Pihak mereka turut berterima kasih kerana terlepas pandang akan kesulitan yang dihadapi ekoran kesan pelaksanaan jarak pengambilan barang tempahan pelanggan yang jauh dan kadar upah tidak setimpal,” katanya.-KOSMO! ONLINE.


Bekas eksekutif syarikat petroleum didakwa buat tuntutan palsu RM317,143
Oleh NORHAFIZAN ZULKIFLI

3 Februari 2023, 4:50 pm
KUANTAN – Seorang bekas eksekutif syarikat petroleum di Gebeng Kuantan didakwa di Mahkamah Sesyen di sini atas 10 pertuduhan membuat tuntutan palsu tahun lalu.
Bagaimanapun tertuduh Mohd Hafiz Manap, 38, mengaku tidak bersalah selepas pertuduhan dibacakan jurubahasa di hadapan hakim Datuk Ahmad Zamzani Mohd Zain.
Tertuduh didakwa memalsukan beberapa dokumen tuntutan yang tidak wujud butir pembekalan bermula Januari 2021 hingga September 2021 dan kesemua kesalahan itu dilakukan di Petronas Chemical MTBE Sdn Bhd Kuantan.
Menurut kertas pertuduhan, tertuduh sebagai pekerja kepada syarikat berkenaan didakwa telah dengan niat hendak memperdayakan majikannya, beberapa invois atas nama M&F Limitless Resources bagi membekalkan peralatan berkait pencegahan kebakaran tidak wujud dengan nilai keseluruhannya berjumlah RM317,143.
Tertuduh didakwa mengikut Seksyen 18 Akta Suruhanjaya Pencegahan Rasuah Malaysia (SPRM) 2009 yang membawa hukuman denda lima kali nilai suapan atau RM10,000 mengikut mana yang lebih tinggi dan penjara tidak melebihi 20 tahun jika sabit kesalahan.
Pendakwaan dikendalikan oleh Timbalan Pendakwa Raya SPRM Rifah Izzati Abdul Mutalif. Sebutan semula kes ditetapkan pada 3 Mac depan.

Mahkamah membenarkan tertuduh diikat jamin RM60,000 dengan seorang penjamin dengan syarat tambahan tertuduh perlu melapor diri ke pejabat SPRM setiap bulan selain pasport diserah kepada mahkamah. – KOSMO! ONLINE.


Ramai hairan, tiket bola 2023 macam resit kedai runcit
Oleh KOSMO!

3 Februari 2023, 6:13 pm
PETALING JAYA – Sudah memasuki tahun 2023, namun mentaliti pengurusan sukan bola sepak di Malaysia masih jauh kebelakang apabila tiket yang dibeli disifatkan sama seperti resit pembelian runcit.
Gambar tiket itu yang dimuat naik di Twitter @nocontextbolamy, kini tular di media sosial dan menimbulkan pelbagai pertanyaan dalam kalangan peminat bola sepak negara.
Menerusi gambar tersebut, jelas menunjukkan tiket itu sama seperti sekeping resit yang dijual dengan harga RM15 dipercayai berlangsung di Stadium Pulau Pinang.
Sehubungan itu, rata-rata orang ramai meluahkan kekecewaan dan mempersoalkan tindakan pengurusan stadium terbabit.
“Ini tiket ke? Adoi, dah 2023 dah. Bayar RM15 tapi tiket macam ni sahaja,” luah Zahri.
“Negeri maju tapi pakai resit parkir buat apa?,” soal seorang pengguna dikenali sebagai chemart.

“Tike bola ke resit sedekah? Lain kali nak anjur pertandingan pastikan semua sudah tersedia,” ujar Asyraf. – KOSMO! ONLINE.


Wanita 23 tahun jadi jutawan selepas kerja cuci rumah
Oleh KOSMO!

3 Februari 2023, 5:34 pm
LONDON – Seorang wanita menjadi jutawan seawal usia 23 tahun selepas memulakan perniagaan menawarkan khidmat membersihkan kediaman, lapor portal berita MailOnline semalam.
Jennifer Hernandez berkongsi kisahnya dan memberi nasihat kepada orang ramai dalam akaun TikTik @tropicalcleanings.
Wanita itu tular bulan lalu selepas memuat naik video yang mendakwa dia menjana pendapatan AS$600,000 (RM2.6 juta) sebulan dengan pekerjaan itu.
Hernandez akan membersihkan lima pejabat pada setiap hari dengan bayaran AS$250 (RM1,065) setiap satu. Dalam tempoh seminggu, dia akan memperoleh AS$8,759 (RM37,344).
Wanita itu juga mempunyai 20 pekerja yang bekerja syif lapan jam. Setiap pekerjanya akan mengumpul wang sebanyak AS$1,000 (RM4,263) sehari.
“Cuba kira…jumlahnya AS$600,000 (RM2.6 juta) sebulan. Saya hanya berusia 23 tahun yang hanya berkata, Ayuh kita lakukan. Awak pun boleh,” katanya.

Hernandez telah menyiarkan berpuluh-puluh klip video pada bulan lalu sambil menjawab soalan dan tips tentang perniagaannya yang semakin berkembang.
Ketika memulakan perniagaan, dia hamil enam bulan dan mempunyai seorang bayi untuk dijaga. Suaminya kemudian berhenti kerja untuk membantunya mengembangkan perniagaan tersebut. – Agensi


‘Diserbu’ saudara-mara selepas terima tunai RM250,000
Oleh KOSMO!

3 Februari 2023, 4:49 pm
PETALING JAYA – Baru dapat RM250,000 hasil pembiayaan semula atau ‘refinance’ rumah, sudahnya datang saudara-mara dengan muka tidak malu mahu pinjam wang selepas terdengar dapat duit tunai ‘selonggok’.
Hasil yang diperolehi itu pada asalnya dirancang untuk membuat pelaburan hartanah selain memulakan perniagaan kecil, namun terpaksa pula memberikan pinjaman kepada sudara-mara yang tidak tahu malu.
Itu kisah yang dialami seorang individu seperti dikongsikan perunding kewangan, Ky Tee, berhubung seorang kliennya yang didatangi saudara-mara terdekat selepas mengetahui dia kini ‘berduit’.
“Klien ini beritahu ibu bapanya dia dapat wang tunai RM250,000 daripada ‘refinance’, mana dia tahu ibu bapa beritahu saudara-mara mereka. Sekarang ramai saudara-mara datang minta tolong untuk pinjam wang.
“Dia dah beri pinjam sebanyak RM15,000 kepada saudara-mara. Semalam dia dapat lagi panggilan daripada seorang anak saudara kata nak pinjam RM3,000 lagi,” katanya pada hantaran Facebook.
Ky Tee berkata, wang daripada pembiayaan semula rumah itu bukan dapat daripada keuntungan berniaga.

“Wang ini adalah daripada ‘refinance’ rumah, ansuran perlu bayar bulan-bulan. Sekarang wang tunai dia tinggal RM230,000. Perancangan asal nak buat niaga dan pelaburan hartanah dah lari,” katanya. – KOSMO! ONLINE


Magdalene sumbang dua pingat perak
Oleh KOSMO

3 Februari 2023, 4:46 pm
PUTRAJAYA – Perenang muda negara, Magdalene Lau membuktikan dirinya sebagai permata baharu negara apabila melengkapkan dua pingat perak dalam Kejohanan Renang Perairan Terbuka Asia Tenggara (SEAOWSC) di Tasik Putrajaya.
Semalam Magdalene menamatkan aksi di tempat kedua dalam kategori lima kilometer (km) wanita 16-17 tahun dan hari ini anak jati Sarawak berusia 17 tahun itu mengulangi kejayaan sama menerusi acara 10km dengan catatan dua jam 15 minit dan 10.7 saat, dipisahkan tiga minit berbanding juara, Natwara Bovornsukseri dari Thailand (2:11:46.9).
“Pengalaman berlumba dalam acara 5km semalam memang banyak membantu saya hari ini. Saya beraksi jauh lebih baik berbanding semalam namun untuk 10km, ia pastinya lebih memenatkan.
“Satu lagi cabaran getir adalah bagaimana untuk menyelaras kelajuan kuakan supaya dapat kekal bersaing sepanjang tempoh perlumbaan. SEAOWSC akan meninggalkan kenangan manis untuk saya kerana inilah penampilan sulung, bukan sahaja dalam arena perairan terbuka, malah antarabangsa,” katanya.
Lebih membanggakan, Magdalene yang menjadikan jaguh dunia, Michael Phelps sebagai idolanya berjaya menempatkan diri di tempat ketiga dalam senarai kedudukan keseluruhan, merangkumi perenang daripada kategori 18-19 tahun dan 20 tahun ke atas.
“Saya berasa sungguh gembira untuk dapat menduduki tempat ketiga keseluruhan. Selepas berada di tangga keenam sesudah pusingan pertama, saya mula memperbaiki kedudukan sebelum membuat pecutan terakhir pada penghujung perlumbaan untuk menjadi tiga terbaik,” katanya.

Malaysia turut memungut pingat perak menerusi Chelsea Lee dalam kategori wanita 18-19 tahun dan gangsa oleh Ashley Soh dalam kategori wanita 16-17 tahun. – KOSMO! ONLINE


Remaja hilang, hanya motosikal ditemui di Pulau Mawar, Mersing
Oleh KOSMO!

3 Februari 2023, 4:45 pm
PETALING JAYA – Seorang remaja dilaporkan hilang selepas keluar dari rumah keluarganya di Taman Makmur Kluang, Johor kira-kira pukul 7 pagi, Rabu lalu.
Menerusi perkongsian di laman Facebook, Aku Budak Kluang (ABK), remaja terbabit, Muhammad Akmal Hakimi Ishak, 20 dikatakan keluar rumah dengan menaiki sebuah motosikal jenis Honda Wave ketika hari kejadian.
Menurut ibu mangsa, sehingga hari ini, anaknya itu tidak pulang dan satu laporan polis telah dibuat mereka sekeluarga pada hari kejadian.
Bagaimanapun, menerusi perkongsian di Facebook ABK, orang ramai hanya menemui motosikal mangsa di Pulau Mawar, Mersing hari ini.
“Motosikal telah dijumpai di Pulau Mawar, Mersing, mohon warga Mersing jika ada info sila hubungi pihak keluarga di talian 017-7916270.
“Mohon doa semoga dipermudahkan segala urusan pencarian,” tulis ABK.

Tambah ABK, keadaan cuaca di Pulau Mawar ketika ini pula hujan sedang lebat.
Susulan perkongsian itu, rata-rata netizen mendoakan agar remaja terbabit segera ditemui dengan selamat.
“Pulau Mawar tu kalau air nak pasang tu cepat-cepat la keluar dari situ. Kalau dah air pasang jangan berani-berani nak berenang keluar, ramai yang dah jadi korban lemas,” tulis Ida Mawar.
Turut meninggalkan komen adalah seorang lagi pengguna dikenali sebagai Waja Hitam.
“Allahuakbar semoga dipermudahkan segala urusan mencari mangsa dan dapat ditemui dengan selamat Insya-Allah,” doanya.-KOSMO! ONLINE


DBKL angkut 11 motosikal halang laluan pejalan kaki
Oleh NURUL IZZATI ZAINI

3 Februari 2023, 6:18 pm
PETALING JAYA – Sebanyak 11 buah motosikal yang menghalang laluan pejalan kaki di Stesen Transit Aliran Ringan (LRT) Kampung Baru, telah diangkut oleh Dewan Bandaraya Kuala Lumpur (DBKL), hari ini.
Menerusi satu kenyataan di Facebook petang tadi, DBKL melalui Warden Trafik Jabatan Penguatkuasaan telah melaksanakan Tindakan Khas Angkut Kenderaan (Motosikal) berikutan perkongsian orang awam di media sosial yang tular sejak semalam.
Di dalam perkongsian tersebut, terdapat beberapa buah motosikal yang diletakkan di laluan berbumbung pejalan kaki yang mengakibatkan kesukaran orang awam, pelancong serta orang kelainan upaya (OKU) untuk menggunakan laluan pejalan kaki tersebut.
“Susulan itu sepasukan pegawai dan penguatkuasa DBKL telah hadir meninjau lokasi berkenaan lewat petang semalam.
“Perancangan telah dibuat bagi mengadakan tindakan penguatkuasaan menyita dan mengalihkan motosikal yang diletakkan disepanjang laluan pejalan kaki.
“Hari ini, sejumlah 11 buah motosikal telah dialihkan ke Depoh Simpanan Tunda Kenderaan DBKL Jalan Pahang untuk tindakan lanjut termasuk pengeluaran notis kompauan dan penyimpanan sementara,” katanya.

Tambahnya lagi, tindakan diambil menerusi kesalahan dibawah Akta Pengangkutan Jalan 1987 (Akta 333) dan Kaedah-Kaedah Lalu Lintas Jalan 1959.
Sementara itu, DBKL berkata mengikut statistik bagi Januari hingga Februari 2023, sejumlah 38 buah motosikal telah dibuat tindakan angkut di sekitar kawasan tumpuan (hotspot) pusat bandar melibatkan halangan tempat awam dan laluan OKU.
Tegasnya, pengguna jalan raya diingatkan agar memastikan kenderaan seperti motosikal atau kereta diletakkan ditempat sepatutnya tanpa menghalang dan menggangu pejalan kaki atau kelancaran lalulintas.
Terdahulu Kosmo! melaporkan sekeping gambar memaparkan keadaan laluan pejalan kaki di stesen LRT Kampung Baru dijadikan tempat meletak motosikal tular di media sosial semalam.
Gambar itu difahamkan dimuat naik oleh seorang pengguna Facebook dikenali sebagai Lisa Ahmad yang mengeluh kerana keadaan itu menyukarkan pengguna kerusi roda sepertinya.- KOSMO! ONLINE.


Kerajaan benarkan penjualan mercun dan bunga api – KPKT
Oleh MOHD. HUSNI MOHD. NOOR

3 Februari 2023, 5:45 pm
PUTRAJAYA – Kerajaan akan membenarkan penjualan mercun dan bunga api dalam masa terdekat termasuk garis panduan yang perlu dipatuhi oleh pemborong dan pengimport.
Menteri Pembangunan Kerajaan Tempatan (KPKT), Nga Kor Ming berkata, jika ia dapat dilaksana, garis panduan jualannya akan mula berkuatkuasa pada Hari Raya Aidilfitri nanti.
Beliau berkata, pihaknya menyerahkan kepada Kementerian Dalam Negeri (KDN) bagi memperincikan garis panduan berkenaan.
“Kami juga akan menyerahkan kepada Kementerian Kewangan (MOF) bagi menentukan jumlah cukai yang perlu dibayar oleh pengimport mercun dan bunga api.
“Secara dasarnya Kabinet telah bersetuju semalam (membenarkan perjualan mercun dan bunga api,” katanya ketika ditemui pada Majlis Jalinan Muhibah Tahun Baharu Cina 2023, di sini hari ini.
Turut hadir, Timbalan Perdana Menteri I, Datuk Seri Dr. Ahmad Zahid Hamidi dan Timbalan Perdana Menteri II, Datuk Seri Fadillah Yusof.

Ujar beliau, garis panduan itu kelak akan membantu mengawal aktiviti penjualan bunga api dan mercun di peringkat sumber iaitu pemborong dan pengimport.
Bagaimanapun, katanya, pembakaran mercun dan bunga api dihalalkan tetapi tertakluk kepada permohonan lesen, duti import, peraturan serta garis panduan itu kelak.
Kor Ming berkata, pihaknya percaya garis panduan itu akan dapat meningkatkan hasil pendapatan negara.
Menurutnya, dasar baharu itu dijangka akan memeriahkan lagi sambutan setiap perayaan di Malaysia.
“Kita tahu pembakaran mercun menjadi amalan seluruh rakyat tidak kira Tahun Baru Cina, Deepavali, Aidifitri dan juga Krismas.
“Jika ia dibenarkan kelak, orang awam boleh membeli mercun di kedai-kedai dan pusat membeli- belah apabila ia diumumkan kelak,” katanya.
Ditanya sama ada pengguna perlu mendapatkan lesen sama, Kor Ming berkata, perkara itu tidak diperlukan. – KOSMO! ONLINE.


Tengku Zafrul kongsi gambar bersama 2 Ahli Parlimen pembangkang
Oleh KOSMO!

3 Februari 2023, 5:05 pm
PETALING JAYA – Dalam Dewan Rakyat ‘bergasak’, tetapi di luar ibarat adik-beradik.
Itu perkongsian Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz yang memuat naik gambar bersama Ahli Parlimen Arau, Datuk Seri Shahidan Kassim serta Ahli Parlimen Alor Setar, Afnan Hamimi Taib Azamudden, di dalam pesawat.
Menerusi hantaran pada Facebook yang dimuat naik beliau, Tengku Zafrul yang menggunakan dialek utara memberitahu, beliau terserempak dengan dua individu tersebut di dalam kapal terbang bagi penerbangan ke Alor Setar, Kedah.
“Nak mai Alor Staq, serempak YB Arau dan YB Alor Staq masa ‘flight’. Biasanya la geng Parlimen ni, dalam dewan ‘bergasak’ bagai nak rak, tapi kat luaq (luar) lagu adik-beradik.
“Saya len (lain) sikit, dalam dewan ka luaq (luar) ka sempoi ja, dengan semua orang saya baik,” katanya pada hantaran tersebut.
Dalam pada itu, beliau menasihati pengikutnya supaya menjaga perhubungan dengan rakan sekali gus tidak bermasam muka hanya kerana politik.

“Jangan hangpa lak gaduh politik dengan member sampai tak tegur 40 hari,” ujarnya.
Menjengah ke ruangan komen, pengguna media sosial meninggalkan maklum balas positif serta memuji sikap ditonjolkan ketiga-tiga mereka.
“YB semua sempoi, yang dok kalut tu penyokong tegaq (tegar). Ke mana ni rombongan cik kiah,” kata Kak Ami.
“Alhamdulillah, inilah dia intelektual di dalam politik. Gunakan minda dan hati, bukannya emosi di dalam politik. Semoga Allah merahmati,” ujar Andalusia Yusuf Islam. – KOSMO! ONLINE


Suami buat aduan polis isteri kahwin tiga
Oleh KOSMO!

3 Februari 2023, 6:00 pm
JAKARTA – Seorang wanita dalam lingkungan usia 30-an ditangkap polis selepas suaminya membuat aduan bahawa isterinya berkahwin buat kali ketiga, lapor portal berita TribunJatim semalam.
Wanita itu menikah dengan lelaki-lelaki lain tanpa pengetahuan dan persetujuan si suami menyebabkan dia membuat laporan terhadap isterinya itu di sebuah balai polis di Tulangbawang Barat.
Menurut seorang pegawai polis, si suami sakit hati dan merasa dikhianati kerana isterinya berkahwin lagi dan dilakukan secara diam-diam tanpa persetujuannya.
Wanita itu didakwa berkahwin kali ketiga selepas menunjukkan dokumen perceraiannya dengan suaminya sedangkan mereka sudah berkahwin sejak tahun 2020 lagi.
Setelah pihak polis menjalankan siasatan, pihaknya mendapati si isteri disyaki melakukan perbuatan tersebut dan dia ditahan di pusat tahanan polis Tulangbawang Barat.
Wanita itu disyaki melanggar undang-undang Indonesia dan boleh dihukum penjara tujuh tahun, kata pegawai polis tersebut. – Agensi


‘Gosip cinta dengan Zizan, itu cuma usikan nakal’
Oleh NUR EMIRA SAIZALI

3 Februari 2023, 4:15 pm
PETALING JAYA – Pelakon dan pengacara Hawa Rizwana menganggap gosip cinta yang tercetus antara dia dengan aktor Zizan Razak sebagai usikan nakal terhadapnya.
Meskipun begitu, Hawa, 27, mengakui terkejut apabila ramai mendakwa dia bercinta dengan pelakon filem Hantu Bonceng itu susulan tular foto mereka bersama baru-baru ini.
Tidak melenting, pemilik nama penuh Hawa Rizwana Ahmad Redzuan itu bagaimanapun memandang gosip tersebut sebagai lumrah yang harus dilalui sebagai anak seni.
“Terkejut juga apabila muncul gosip tersebut sebab memang sudah beberapa kali bekerja dengan Zizan sebagai gandingan pengacara MeleTOP dan kini dalam drama pula.
“Saya anggap semua gosip tersebut sebagai lumrah terutama apabila muncul foto berdua, orang memang akan mengusik,” katanya ringkas kepada Kosmo! Online.
Berkongsi lanjut, pengacara MeleTOP berkenaan menjelaskan foto tersebut merupakan salah satu babak drama lakonannya bersama Zizan yang akan ditayangkan pada Hari Raya Aidilfitri nanti.

“Gambar itu sebenarnya antara babak yang ada dalam drama Raya Sebagai Isteri.
“Saya dan Zizan merupakan watak utama untuk drama tersebut. Paling teruja, drama tersebut merupakan lakonan pertama saya,” katanya lagi.
Terdahulu, bekas hos program Wanita Hari Ini itu menjadi sebutan ramai dan dikatakan sedang menjalin hubungan cinta selepas Zizan, 39, memuat naik foto mereka bersama dalam Instagram.
Zizan bagaimanapun menafikan dakwaan ramai bahawa mereka sedang bercinta dan foto tersebut merupakan salah satu adegan lakonan untuk sebuah drama. – KOSMO! ONLINE


Abai nafkah anak demi ansuran kereta teman wanita
Oleh KOSMO!

3 Februari 2023, 4:20 pm
PETALING – Seorang lelaki yang berstatus bapa mempunyai tanggungjawab besar ke atas anak-anak dan bekas isteri walaupun mereka sudah bercerai kerana perlu menyediakan wang nafkah bulanan.
Malangnya, tidak semua lelaki memahami tanggungjawab tersebut sehingga ada yang mengabaikannya walaupun tindakan itu salah di sisi undang-undang dan agama.
Menerusi perkongsian di laman sosial, seorang wanita mendedahkan bahawa bekas suaminya telah mengabaikan nafkahnya dan anak-anak mereka demi teman wanita.
Jelas wanita itu, lelaki terbabit lebih mengutamakan keperluan teman wanitanya dengan tidak mempedulikan nafkahnya dan anak-anak mereka.
Lebih malang lagi, lelaki terbabit menyuruh wanita itu mencari sendiri duit bagi menyara diri sendiri dan anak-anak mereka.
“Bayar kereta girlfriend (teman wanita) boleh, bagi duit nafkah anak-anak tak boleh.

“Dia tak tahu anak dia berapa kali demam sebab ikat perut barang dapur semua mahal,” tulisnya.
Dakwa wanita itu, lelaki berkenaan seolah-olah mahu lepas tangan dan tidak mahu melunaskan tanggungjawabnya ke atas anak-anak mereka.
Tangkap layar perbualan seorang lelaki yang enggan bertanggungjawab memberi nafkah kepada anak-anaknya.
Malah lelaki itu juga menyalahkan bekas isterinya kerana telah melahirkan zuriat mereka.
“Sapa suruh beranak, aku tak suruh pun,” kata lelaki tersebut pada perbualan di aplikasi WhatsApp.
Susulan perkongsian itu, rata-rata netizen mengecam tindakan lelaki tersebut dan menyifatkan dia seorang lelaki yang tidak bertanggungjawab.
‘Siapa suruh beranak’, jawapan dia betul-betul menyakitkan hati. Kita doakan bila dia kawin dengan teman wanita dia nanti tiada anak biar dia tahu apa itu erti menghargai,” tulis Qaseh Irdina.
Turut meninggalkan komen adalah seorang lagi pengguna dikenali sebagai Lily Omeran.
“Tetiba aku terbayang pula, kat akhirat nanti bila Allah tanya kenapa abaikan tanggungjawab terhadap anak? Agak-agak berani tak dia nak jawab “siapa suruh beranak” kat depan Allah nanti,” soalnya.-KOSMO! ONLINE


Penduduk Sungai Sireh bantah pembinaan ECRL
Oleh MOHAMAD NAUFAL MOHAMAD IDRIS

3 Februari 2023, 4:18 pm
KLANG – Penduduk Taman Sungai Sireh di sini menyuarakan bantahan terhadap keputusan kerajaan bagi membina landasan Projek Laluan Rel Pantai Timur (ECRL) tanpa sebarang pemakluman atau sesi libat urus bersama mereka.
Malah, terdapat penduduk di situ terdiri daripada golongan B40 dan sudah berusia tidak rela kawasan mereka digunakan bagi projek mega tersebut.
Menurut Pengerusi Jawatankuasa Bertindak Taman Sungai Sireh, Shapawi Hashim berkata, mereka hanya mengetahui mengenai keputusan pembinaan rel itu setelah membaca beritanya menerusi lama portal rasmi Kementerian Pengangkutan.
Dakwanya, tiada wakil sama ada Kerajaan Pusat atau negeri yang berjumpa bagi memaklumkan secara rasmi berhubung projek tersebut.
“Projek ini pastinya akan melibatkan pengambilan tanah dan kita bimbang apabila dianggarkan 300 penduduk akan terkesan tanpa sebarang lokasi alternatif pemindahan yang sesuai.
“Ketika ini pun dapat dilihat kontraktor yang dilantik ECRL sudah pun membuat kerja penandaan serta ukur tanah sejak beberapa bulan lalu,” katanya ketika ditemui selepas perhimpunan aman di taman tersebut.

Kira-kira 100 penduduk menyertai perhimpunan aman itu selain menyerahkan memorandum bantahan kepada Ahli Parlimen Kapar, Dr. Halimah Ali. – KOSMO! ONLINE


Wanita terkejut dapat roti penuh kulat
Oleh KOSMO!

3 Februari 2023, 4:40 pm
PETALING JAYA – Jika sebelum ini seorang pelanggan mengamuk kerana saiz kopi espresso, kini seorang wanita pula terkejut dan mendakwa roti yang dibeli mempunyai kulat melibatkan cawangan perniagaan yang sama.
Menerusi perkongsian di Facebook Keabadian Cinte memaparkan keadaan roti ‘hot roll’ (hot dog) itu yang dibeli untuk anaknya.
“Saya dapat roti ‘hot roll’, sekali dengan perisa tambahan kulat.
“Nasib baik anak nak makan hot dog, kalau tidak habis ditelannya,” katanya dalam satu hantaran, baru-baru ini.
Katanya, sebagai peniaga makanan, mereka sepatutnya lebih berjaga-jaga dengan kualiti dan tahap kebersihan produk yang dijual.
“Geli kot tengok tengah roti tu. Berapa minggu dia panaskan. Untung staf baik ganti baucar dan mereka buang semua roti yang ada di situ.

“Lepas ni kena ‘alert’ (waspada) sebab bahaya kulat ni kepada perut yang tidak tahan,” ujarnya.
Sehubungan itu, rata-rata orang ramai meluahkan kekecewaan terhadap perkhidmatan premis terbabit.
“Bukan pertama kali jadi makanan berkulat kat sini. Mereka bagi baucar dan macam tu sahaja. Orang boleh kena keracunan makanan,” kata Syaz.
“Saya pernah kena dengan kedai sama. Kena keracunan makanan dan seminggu tak boleh kerja. Itu belum muntah dan cirit lagi,” luah Aida. – KOSMO! ONLINE


Ubah suai rumah flat jadi ‘banglo 5 tingkat’
Oleh KOSMO!

3 Februari 2023, 4:10 pm
PETALING JAYA – Penghuni sebuah unit di flat kos rendah dilihat telah mengubah suai kediamannya menjadi lebih besar sehingga berani mendirikan pagar di sekeliling kawasan rumah.
Menerusi hantaran di kumpulan Facebook, B40 Buat Perangai Apa Harini, perkongsian keadaan rumah tersebut telah mendapat kecaman hebat orang ramai, dan rata-ratanya menyifatkan ia sebagai ‘banglo 5 tingkat’.
“Tahu la dapat unit bawah sekali, tapi jangan la ubah suai ikut suka hati, salah ini, sekali tengok macam banglo lima tingkat rumah kau sahaja,” kata Khairul.
“Pihak berkuasa tak robohkan ka? Melampau betul siap ada pintu pagar lawa, kalau dah duduk rumah flat, buat macam penghuni flat, jangan susahkan penghuni lain. Nak mewah buat bahagian dalam rumah sudah, nak besar, kumpul duit pindah,” pesan Ahmad Shahim.
“Selalunya rumah macam ini rumah Jawatankuasa Kemajuan dan Keselamatan Kampung (JKKK), alasan sebagai tempat mesyuarat, jadi kena besar untuk berkumpul ramai, padahal kepentingan sendiri,” dakwa seorang pengguna lain.
Bagaimanapun, lokasi flat tersebut masih belum diketahui. – KOSMO! ONLINE


Bekas tapak PLKN jadi penjara elak sesak di Sungai Buloh
Oleh NURUL IZZATI ZAINI

3 Februari 2023, 4:31 pm
PETALING JAYA – Jabatan Penjara Malaysia (JPM) menggunakan bekas tapak Program Latihan Khidmat Negara (PLKN) bagi mengurangkan kesesakan dan residivis di seluruh penjara termasuklah Penjara Sungai Buloh.
Jabatan Penjara dalam kenyataan hari ini berkata, tapak berkenaan akan digunakan sebagai Pusat Reintegrasi Penghuni dan Penjara Satelit sebagai salah satu inisiatif Reformasi Penjara.
“Antara usaha lain yang dilakukan untuk meningkatkan kapasiti dan mengurangkan kesesakan penjara adalah memasang katil bertingkat untuk kegunaan banduan di sel dan dormitori penjara.
“Kami juga akan bekerjasama dengan mahkamah bagi mempercepatkan lagi perbicaraan selain memfokuskan lagi program pemulihan dalam komuniti yang melibatkan seramai 82,487 banduan dan dengan kadar residivis hanya 0.24 peratus setakat ini,” katanya.
Tambahnya, program pemulihan dalam komuniti tersebut turut melibatkan sejumlah banduan sabitan yang ditempatkan di Penjara Sungai Buloh.
Sementara itu, JPM juga sedang mengkaji penggunaan EMD kepada banduan reman berisiko rendah bagi mengelakkan mereka ditahan di penjara.

Ujarnya, melalui langkah yang telah diambil, masalah kesesakan yang dialami oleh Penjara Sungai Buloh telah dapat dikurangkan.
“Peratus lebihan jumlah banduan pada ketika ini adalah 36 peratus berbanding kapasiti maksimum 4200 banduan, iaitu tambahan 20 peratus daripada kapasiti sedia ada. Kadar ini berdasarkan ketetapan antarabangsa.
“Langkah mengurangkan kesesakan tersebut akan diteruskan dengan kerjasama pelbagai agensi yang akan turut memberi tumpuan kepada pengurangan jumlah banduan reman,” katanya. – KOSMO! ONLINE


AS, England dan Mesir telah lama haramkan ‘lato-lato’
Oleh KOSMO!

3 Februari 2023, 4:30 pm
PETALING JAYA – Permainan ‘lato-lato’ yang kini popular dalam kalangan kanak-kanak serta orang dewasa sebenarnya telah lama diharamkan oleh tiga buah negara sebelum ini.
Menerusi sebuah klip video yang dikongsi di laman sosial, negara pertama yang mengharamkan permainan tersebut adalah Amerika Syarikat (AS).
Ini kerana permainan yang telah wujud sekitar tahun 60an hingga 70an itu telah banyak mendatangkan kecederaan kepada kanak-kanak dan memaksa kerajaan negara itu mengharamkannya pada tahun 1971.
Selain itu juga, bunyi bising daripada permainan itu juga telah menyebabkan berlaku masalah pendengaran kepada kanak-kanak.
Tambahnya, negara kedua yang mengharamkan lato-lato pula adalah England (United Kingdom), ini kerana ia dianggap sebagai sebuah senjata.
Pada masa sama, terdapat kanak-kanak di negara itu yang mengalami patah pergelangan tangan akibat permainan tersebut.

Ujar individu itu, negara terakhir yang telah mengharamkan lato-lato adalah Mesir kerana mereka menamakan permainan itu sebagai ‘Sisi ball’.
“Permainan ini diharamkan pada tahun 2017 kerana dianggap menghina Presiden Mesir iaitu Abdul Fatah Al-Sisi sehinggakan 41 pemilik kedai ditahan kerana menjual lato-lato ini,”katanya.- KOSMO! ONLINE.